2021-07-10 - Urola Kostako Hitza : Urola Kostako Hitza\nGaurko Eusko Label ligako estropadan, ohorezko mailarako txartela eskuratu du Orio-Orialkik. Zarautz-Gesalaga-Okelan, berriz, azken postuan sailkatu da. Zierbenarentzat izan da gaurko bandera.\nGetariak irabazi du Camargoko Bandera\nPedreñari 2 segundoko aldea aterata nagusitu da 'Esperantza' Kantabrian, eta lidergoari eutsi dio KAE1 ligan. Telmo Deungo mutilak, aldiz, zortzigarren sailkatu dira gaurkoan, eta bederatzigarren egin du Oriok.\n"Esperientzia polita", xakelariek Jaime Santos maisuarekin bizi izan dutena\nJaime Santos maisuak 26 xake jokalariren aurka jokatu ditu partidak aldi berean, gaur goizean, Azkoitiko Kontzejupean. Unai Etxaburu, Jabi Muñoz eta Anibal Fernandez azkoitiarra izan ditu hark aurkaririk gogorrenak.\nOrioko neskek bigarren egin dute Donostian\nIa estropada osoan oso gertutik jarraitu dio Orio-Orialkik Arraun Lagunaki, baina, azkenean, aldea handitu eta bigarren geratu dira, irabazleagandik ia zazpi segundora, oriotarrak.\nBihar goizean jokatuko dute Urolaren 45. Igoera-Jaitsiera Zumaian\nUrolaren 45. Igoera-Jaitsiera piraguismo proba jokatuko da bihar goizean Zumaian. Itxas-Gain kirol elkarteak antolatutako hitzordu honetan ehundik gora piraguistek parte hartuko dutela aurreikusten da.\nEñaut Elorrieta estreinakoz aritu da Orion\nAtzo arratsaldean, Eñaut Elorrietaren kontzertua izan zen Orioko Karela kiroldegian. Atzean ibilbide luzea izan arren, hau izan da musikariak herrian eman duen lehen kontzertua.


Papereko azken 'Berton' aldizkaria - Uriola.eus\nPapereko azken 'Berton' aldizkaria\nbertonaldizkaria 2018-01-17 09:37 Jendartea Santutxu\nPenatuta utziko diote Berton aldizkaria egiteari. Lantaldearen arabera, "ez da erraza izan" Berton aldizkariari amaiera emateko erabakia hartzea, "baina bizilegea da", taldekideek diotenez, "sortu, hazi, ahuldu eta hil egiten gara; zikloak dira". Triste daude, baina era berean "baita harro ere 20 urtetan egindako lan handiarekin". Pena arintzeko eta bidelagun guztiei eskerrak emateko agur-jaia antolatu dute larunbatean Karmelan.\nHogei urteren ostean, paper formatuari agur esan baino lehen, Mahatserriko Berton aldizkariak azken zenbaki "berezia", 215. zenbakia, kaleratu berri du. Online irakur eta deskarga daiteke jada Uriola plataforman.\nUrtemuga baliatuta, aldizkariko lantaldeak paper formatuari amaiera ematea erabaki du, ez hainbat azalpen eman barik eta 20 urteotako ibilbidea laburtu barik. Horregatik da azken hau zenbaki berezia. Desberdin egitea nahi izan dute taldekideek "aldizkari txiki honen handitasuna aldarrikatzeko –sarritan ikusezina edo gutxi baloratua– eta auzotar askoren lana eskertzeko –funtsezkoa bai sorrera unean bai aurrerabidean–".\nHorrela bada, garai desberdinetan Berton aldizkariko lantaldeko kide, kolaboratzaile, babesle eta iragarle izan diren lagunen bizipenak eta iritziak bildu dituzte, baita euskarazko hedabideekin edota oro har euskararekin lotura duten lagunena. "Edukiok oso baliogarriak dira azken 20 urteotan Mahatserriko auzotarrok, norbanako eta talde gisa, eta hedabideek izandako aldaketaz ohartzeko", dio Lur Mallea aldizkariko zuzendariak. Hain zuzen ere, "gure inguru hurbileko aldaketa handietaz jabetzeko".\nAldaketek egokitzapenak eta erabaki berriak eskatzen dituzte, eta horretan ibili da Berton-eko lantaldea ere. Aurrerantzean, digitaleranzko norabideari ekingo diote Uriola plataforma indartu asmoz.\nBai, jabetu dira "galera handia dela" Berton-en desagerpena. "Ondotxo dakigu euskarazko informazioak eta komunikazioak Bilbon gabezia nabarmenak dituela, eta hutsunea are handiagoa izango dela orain". Horregatik pentsatzen dute "euskararen erronkak Bilbon denon hausnarketa sakona eskatzen duela". Berton-en azken zenbakian hausnarketa hori zabaltzen ahalegindu dira, "atzera begiratuta asko ikas dezakegulako aurrera egiteko".\nUrtarrilaren 20an, Berton-i "merezi duen agurra" egingo diote Karmelan (Fika 44) 19:00etatik aurrera. Berton-eko taldekideak eta taldekide ohiak, irakurleak, harpidedunak, kolaboratzaileak, babesleak, Mahatserriko elkarteetako kideak... 20 urtetan bidaide izan dituzten lagunak elkartzea dute xede. Musika, bertsoak, antzerkia, jan-edana... "denetik" izango dela diote. "Agur-jai xumea eta hunkigarria izango delakoan gaude. Ea lortzen dugun denon artean barnean dugun tristura alaitzea".\n[2017-12-22] BERTON aldizkaria: Itzela izan da\n[2017-12-31] BERTON aldizkaria: 215. zenbakia eta azkena


Pribatutasun politika - Mufomi\nZure pribatutasuna garrantzitsua da niretzat. Pribatutasun adierazpen honetan azalduko dizut nire erabiltzaileen zein datu jasotzen eta nola erabiltzen ditudan. Baldintza hauek zehatz-mehatz irakurtzeko eskatzen dizut, zure datu pertsonalak webgune honetan eman aurretik. Hamahiru urtetik gorakoak Mufomi.org webgunean erregistratu ahal izango dira, erabiltzaile gisa, aurrez, gurasoen edo tutoreen baimena izan gabe.\nHamahiru urtetik beherakoen kasuan, beharrezkoa da gurasoen edo tutoreen baimena, haien datu pertsonalak tratatzeko.\nAdingabeen kasuan, inola ere ez dira jasoko familiako gainerako kideen lan egoerari, egoera ekonomikoari edo intimitateari buruzko datuak, haien baimena izan gabe.\nHamahiru urte baino gutxiago baldin badituzu, eta webgune honetara zure gurasoei esan gabe sartzen baldin bazara, ez zara erabiltzaile gisa erregistratu behar.\nWebgune honetan, erabiltzaileen datu pertsonalak errespetatzen eta zaintzen dira. Erabiltzaile zaren aldetik, jakin behar duzu zure eskubideak bermatuta daudela.\nGune seguru eta fidagarria sortzen ahalegindu naiz, eta horregatik, zure pribatutasunaren inguruan ditudan printzipioak partekatu nahi ditut.\nInoiz ez dut informazio pertsonalik eskatzen, baldin eta, egiaz, eskatzen dizkidazun zerbitzuak emateko beharrezkoa ez bada.\nInoiz ez dut inorekin partekatzen nire erabiltzaileen informazio pertsonala, legea betetzeko izan ezik, edo zuk horretarako berariazko baimena eman ezean.\nInoiz ez ditut zure datu pertsonalak erabiltzen, pribatutasun politika honetan adierazten ez den beste xederen baterako.\nOhartarazi egin behar da Pribatutasun Politika hau aldatu ahal izango dela, legeen eskakizunen edo autoerregulazioaren ondorioz, hori dela eta, erabiltzaileei gomendatzen zaie, aldiro, begiratu dezatela. Pribatutasun politika ezarri ahal izango da, erabiltzaileek erabakitzen baldin badute, datu pertsonalak jasotzen dituen inprimaki ororen artetik, inprimakiren bat betetzea.\nMufomi.org webguneak Datu Pertsonalak Babesteko abenduaren 13ko 15/1999 Lege Organikoaren (LOPD) eta LOPD garatzen duen Araudia izenarekin ezagutzen den abenduaren 21eko 1720/2007 Errege Dekretuaren baldintzen arabera egokitu du webgune hau. Horretaz gain, Europako Legebiltzarraren (UE) 2016/679 Araudia eta Kontseiluaren 2016ko apirilaren 27koa, pertsona fisikoen babesari buruzkoa (RGPD) betetzen ditu, baita, Informazio Gizartearen eta Merkataritza Elektronikoaren Zerbitzuei buruzko uztailaren 11ko 34/2002 Legea ere.\nArduradunaren izena: Asociación Cultural para el mantenimiento y desarrollo del Museo de Fósiles y Minerales de Elgoibar. «Mufomi»\nHelbidea: Artetxe kalea, z/g, Elgoibar, 20870 (Gipuzkoa), Posta kutxatila: 20.\nJarduera: hezkuntza arloko webgunea\nArestian aipatutako Datuak Babesteko Araudi Orokorraren ondorioetarako, webgunearen inprimakien bitartez bidaltzen dizkidazun datu pertsonalak “Webguneko erabiltzaileen eta harpideen” datuak bezala tratatuko dira.\nNire erabiltzaileen datuak tratatzeko, teknikaren eta antolakuntzaren arloan, indarrean dauden legedian ezarritako segurtasun neurri guztiak inplementatzen ditut.\nZure informazio pertsonalari ezarriko dizkiodan printzipioak\nZure datu pertsonalak tratatzean, datuak babesteko araudi europar berriaren betebeharrekin bat datozen honako printzipio hauek ezarriko ditut:\nZilegitasun, leialtasun eta gardentasun printzipioa: Beti eskatuko dut zure baimena, aurrez, erabateko gardentasunarekin adieraziko dizkizudan xedeetarako, zure datu pertsonalak tratatzeko.\nDatuak murrizteko printzipioa: Lortu behar ditudan xedeetarako behar ditudan datuak bakarrik eskatuko ditut. Ahalik eta datu gutxien.\nDatuak gordetzeko epea mugatzeko printzipioa: datuak, gehienez ere, tratamenduaren xedeetarako beharrezkoa den denboran bakarrik gordeko dira. Xedearen arabera, aditzera emango dizut datuak gordetzeko epe jakina zein den. Harpidetzen kasuan, aldiro, nire zerrendak berrikusiko ditut, eta ezabatu egingo ditut luzaroan aktibitaterik ez duten datuak.\nIntegritate eta konfidentzialtasun printzipioa: Zure datuak tratatzeko, datu pertsonalen segurtasuna bermatuko da, eta aldi berean, konfidentzialtasuna bermatuko da. Jakin behar duzu, beharrezkoak diren neurriak hartzen ditudala, hirugarrengoek, baimenik gabe, nire erabiltzaileen datuak eskura ez ditzaten edo okerreko moduan erabil ez ditzaten.\nNola lortuko ditut zure datuak?\nMufomi.org webgunean tratatzen ditudan datu pertsonalak honako iturri hauetatik datoz:\nZein eskubide duzu, datuak ematen dizkidazunean?\nPertsona orok eskubidea du Mufomi.org webgunean tratatzen ari naizen datuak niri dagozkidanak diren ala ez baieztatzeko.\nInteresdunek honako eskubide hauek dituzte.\nInteresdunari buruzko datu pertsonalak eskuratzeko eskabidea egitekoa.\nDatuak zuzentzeko edo deuseztatzeko eskabidea egitekoa.\nDatuen tratamendua mugatzeko eskaera egitekoa.\nTratamenduari ezezkoa ematekoa.\nInteresdunek euren datu pertsonalak eskuratu ahal izango dituzte, horretaz gain, datu okerrak zuzentzeko eskatu ahal izango dute, edo bestela, datuak deuseztatzeko eskaera ere egin ahal izango dute, besteak beste, datuok jaso ziren xederako beharrezkoak ez badira. Kasu batzuetan, interesdunek datuen tratamendua mugatzeko eskatu ahal izango dute. Kasu horietan, beraz, erreklamazioak aurkezteko edo defendatzeko bakarrik gordeko ditut.\nZenbait kasutan, interesdunek, euren egoera bereziarekin zerikusia duten arrazoiak direla eta, ezezkoa eman ahal izango diote haien datuak tratatzeari. Mufomi.org webguneak datu horiek tratatzeari utziko dio, bidezkoak diren ezinbesteko arrazoiengatik, edo erreklamazioak aurkezteko edo defendatzeko. Interesdun zarenez, zure ardurapekoak diren datu pertsonalak, niri eman dizkidazunak, jasotzeko eskubidea izango duzu, erabilera erkideko eta irakurketa mekanikoko formatu egituratuan, eta datuak tratatzeaz arduratzen den besteren bati helarazi ahal izango dizkiozu, honako kasu hauetan:\nTratamendua egiteko adostasuna baldin badago.\nDatuak interesdunak ematen baldin baditu.\nTratamendua bitarteko automatizatuen bidez egiten baldin bada.\nDatuak eramateko eskubideaz baliatzean, eskubidea izango duzu datu pertsonalak arduradunez arduradun transmititzeko, baldin eta hori, teknikaren ikuspegitik, posible baldin bada.\nInteresdunek, halaber, egiazko tutoretza judiziala izateko eta kontrolerako agintaritzaren aurrean erreklamazio bat aurkezteko eskubidea izango dute, kasu honetan, Datuak Babesteko Espainiako Agentziaren aurrean, baldin eta uste badute haien ardurapeko datu pertsonalen tratamenduak Araudia urratzen duela.\nZein helbururekin tratatuko ditut zure datu pertsonalak?\nErabiltzaileren bat webgune honekin konektatzen denean, adibidez, post bat komentatzeko, titularrari mezuren bat bidaltzeko, harpidetzeko edo kontratazioren bat egiteko, informazio pertsonala ematen ari da. Bestalde, Javier Vargas da informazio horren arduraduna. Informazio horretan, datu pertsonalak egon daitezke, hala nola, zure IP helbidea, izena, helbide fisikoa, posta elektronikoaren helbidea, telefono zenbakia eta bestelako informazioa. Informazio hau ematean, erabiltzaileak baimena ematen du Mufomi.org webguneak bere informazioa biltzeko, erabiltzeko, kudeatzeko eta biltegiratzeko, baina hori, Lege Oharrean eta Pribatutasun Politika honetan azaltzen den eran.\nMufomi.org webgunean informazio pertsonala atzitzeko hainbat sistema daude, eta interesdunek ematen didaten informazioa tratatzen dut atzitze sistema bakoitzaren (inprimakiak) araberako xedearekin:\nHarremanetarako inprimakia: Honako datu pertsonal hauek eskatzen ditut: izena, e-maila, Mufomi.org webgunearen erabiltzaileen eskaerei erantzuteko. Adibidez, datu horiek erabil ditzaket zure eskaerari erantzuteko eta webgunean jasota dagoen informazioaren, webgunearen bidez eskaintzen diren zerbitzuen, datu pertsonalen tratamenduaren, webgunean jasota dauden lege testuei buruzko gaien inguruan izan ditzakezun zalantzak, kexak edo kezkak argitzeko, baita, izan ditzakezun eta kontratazioaren baldintzei loturik ez dauden galdera guztiei erantzuteko. Aditzera ematen dizut ematen dizkidazun datuak Mailchimp-en zerbitzarietan (Mufomi.org webgunearen hornitzailea) egongo direla, EBtik kanpo, EEBBetan. Mailchimp EU-US Privacy Shield akordioari atxikita dago. Akordio horren informazioa hemen dago ikusgai, eta Datuen Babeserako Batzorde Europarrak onartu du.\nEdukietara harpidetzeko inprimakia: Honako datu pertsonal hauek eskatzen ditut: izena, e-maila, erabiltzaileak harpidetza egitean eman dituenak, harpidetzen zerrenda kudeatzeko eta buletinak, sustapenak eta eskaintza bereziak bidaltzeko. Webgunearen baitan, hainbat inprimaki daude harpidetza aktibatzeko. Buletin elektronikoak edo newsletterrak Mailchimp-ek kudeatzen ditu. Aditzera ematen dizut ematen dizkidazun datuak Mailchimp-en zerbitzarietan (Mufomi.org webgunearen hornitzailea) egongo direla, EBtik kanpo, EEBBetan. Mailchimp EU-US Privacy Shield akordioari atxikita dago. Akordio horren informazioa hemen dago ikusgai, eta Datuen Babeserako Batzorde Europarrak onartu du.\nAlta hartzeko inprimakia, blogean komentarioak egiteko: Mufomi.org webgunearen blogeko argitalpenak komentatzeko, beharrezkoa da erabiltzaileak alta hartzea, honako inprimaki honen bidez. Kasu honetan, honako datu pertsonal hauek eskatzen ditut: izena, e-maila. Behin alta hartuta, erabiltzaileak nahi beste komentario egin ahal izango ditu, eta aurrekoei erantzun ahal izango die. Aditzera ematen dizut ematen dizkidazun datuak Raiola Networks zerbitzarietan (Mufomi.org webgunearen hornitzailea) egongo direla, EBren barruan.\nBadira beste xede batzuk zure datu pertsonalak tratatzeko.\nErabilera baldintzak eta ezarri beharreko legea betetzen direla bermatzeko. Horretarako, baliteke, webgune honi biltzen dituen datu pertsonalen konfidentzialtasuna bermatzen lagunduko dioten tresnak eta algoritmoak egin behar izatea.\nWebgune honek eskaintzen dituen zerbitzuak bultzatzeko eta hobetzeko\nIdentifikatzaileak ez diren beste datu batzuk ere jasotzen dira. Horiek erabiltzailearen ordenagailuan deskargatzen diren cookie batzuen bidez lortzen dira, webgune honetan nabigatzen duenean.\nSare sozialak kudeatzeko. Mufomi.org webguneak presentzia izan dezake sare sozialetan. Sare sozialetan, Mufomi.org webgunearen orrialde ofizialen jarraitzaile egiten diren pertsonen datuak tratatzeko era atal honen bitartez arautuko da. Eta halaber, kasu bakoitzean, dagokion sare soziala erabiltzeko baldintzen, pribatutasun politiken eta sartzeko araudien bidez, baldin eta Mufomi.org webgunearen erabiltzaileak horiek onartu baditu. Sare sozialean duen presentzia egokiro administratzeko helburuarekin tratatuko ditu bere datuak, eta Mufomi.org webgunearen jardueren, produktuen eta zerbitzuen berri emango du. Eta sare sozialean araudiek baimentzen dituzten beste edozein helbururekin ere bai. Inola ere ez ditut sare sozialetako jarraitzaileen profilak erabiliko, banakako publizitatea bidaltzeko.\nDatuak babesteko Europako 2016/679 araudi orokorrean (RGPD) ezarritakoaren arabera, Javier Vargas Bruno, egoitza soziala Elgoibarko (20870) (Gipuzkoa) Artetxe kalea z/g-n eta 20 zenbakidun Posta Kutxatilan duena, izango da webgunearen erabiltzaileei eta harpideei dagozkien datuen tratamenduaren ardura izango dutena.\nMufomi.org webguneak ez dizkie erabiltzailea identifika dezaketen datu pertsonalak hirugarrengoei saltzen, alokatzen edo lagatzen, baldin eta, aldez aurretik, horretarako baimena ematen ez bada. Hala ere, kasu batzuetan, lankidetzan jardun daiteke beste profesional batzuekin; eta kasu horietan, baimena eskatuko zaie erabiltzaileei, eta bidenabar, laguntzailearen nortasunaren berri eta lankidetzaren xedearen berri emango da. Lankidetza hau izateko, segurtasun estandar zorrotzenak jarraituko dira.\nZure datuak tratatzeko lege oinarria onarpena da.\nWebgune honekin harremanetan jartzeko, edo bertan, komentarioak egiteko, beharrezkoa da pribatutasun politika hau onartzea.\nProduktuen eskaintza prospektiboa edo komertziala eskatzen zaizun onarpenean oinarritzen da; hala ere, baimen hau ukatzeak ez du harpidetza kontratuaren exekuzioa baldintzatuko.\nTratatzen diren datuen kategoriak datu identifikatzaileenak dira.\nEz dira tratatuko bereziki babestuta dauden datuen kategoriak.\nZenbat denbora gordeko ditut zure datuak?\nEmandako datu pertsonalak gordeko dira\nInteresdunak horiek ezeztatzea eskatu arte.\nZein hartzaileri aditzera emango zaizkio zure datuak?\nZure datuak kudeatzeko erabiltzen ditudan tresna asko hirugarrengoek kontratatutakoak dira.\nJarduera egiteko behar-beharrezkoak diren zerbitzuak eskaintzeko, Mufomi.org webguneak datuak partekatzen ditu honako eskaintzaile hauekin, haien pribatutasun baldintzen arabera.\nGoogle Analytics: webguneen zerbitzu analitikoa, Google Inc Delawareko konpainiak eskaintzen duena. Bulego nagusiaren helbidea honakoa da 1600 Amphitheatre Parkway, Mountain View (Kalifornia), CA 94043, Estatu Batuak (“Google”). Google Analytics-ek “cookieak”, zure ordenagailuan dauden testu fitxategiak, erabiltzen ditu Mufomi.org webguneari webgunearen erabiltzaileek egiten duten erabilera aztertzen laguntzeko. Cookieak Mufomi.org webgunearen erabilerari buruzko sortzen duen informazioa (baita zure IP helbidea ere) zuzenean helaraziko zaio Googleri, eta honek, Estatu Batuetako zerbitzarietan gordeko du.\nOstatatzea: Raiola Networks, Espainian helbidea duena. Informazio gehiago: Raiola Networks SLk Mufomi.org webguneari ostatatze zerbitzuak emateko asmoarekin tratatzen ditu datuak.\nWeb plataforma: Automattic Incc., helbidea EEBBetan duena. Informazio gehiago: https://es.wordpress.com (Automattic Incc.). Automattic Inc. delakoak Mufomi org webguneari plataforma zerbitzuak emateko asmoarekin tratatzen ditu datuak.\nCookie mota honen baitan, hirugarrengoen zerbitzuak sartzen dira: esaterako, Google Analytics, baita DoubleClick markako zerbitzu batzuk ere. Orrialde hau bisitatzean, zerbitzu hauetatik datozen cookieak bidaltzen dira zure nabigatzailera. Kontsulta ezazu Googlek erabiltzen dituen cookie motei buruzko informazioa, eta ikusi nola erabiltzen dituen Googlek cookie horiek.\nIragarkien konfigurazioa erabil dezakezu Googlek erakusten dizkizun iragarkiak administratzeko eta aditzera emateko ez ditzatela erakutsi zure interesetan oinarritzen diren iragarkiak. Mota honetako iragarkiak ez jasotzea erabakitzen baduzu ere, agertzen jarraitu ahal izango dute hainbat faktoreren arabera: zure kokaleku orokorra, IP helbidetik datorrena; nabigatzaile mota eta oraingo bilaketak eta aurrekoak, uneko bilaketarekin zerikusia dutenak. Praktika honi buruzko informazio gehiago lortu nahi baduzu, eta enpresek informazio hau ez erabiltzeko zein aukera duzun jakin nahi baduzu, klik egin hemen.\nMufomi.org webgunean nabigatzean identifikatzaileak ez diren datuak jaso daitezke. Horien artean, IP helbideak, kokaleku geografikoak (gutxi gorabeherakoak), zerbitzuak eta lekuak nola erabiltzen diren adierazten duen erregistroa eta erabiltzailea identifikatzeko erabili ezin diren bestelako datuak. Datu ez identifikatzaileen artean sartzen dira, hirugarrengoen zerbitzuen bidez, nabigatzeko duzun ohiturekin zerikusia dutenak. Webgune honek honako zerbitzu hauek erabiltzen ditu hirugarrengoen analisia egiteko:\nInformazio hau erabiltzen dut joerak aztertzeko, gunea administratzeko, erabiltzaileek guneen inguruan egiten duten erabilera arakatzeko eta nire erabiltzaileen oinarri orokorraren inguruko informazio demografikoa jasotzeko.\nMufomi.org webguneak hitzematen du erabiltzaileen datu pertsonalak erabili eta tratatzerako orduan, horien konfidentzialtasuna errespetatuko duela, eta horien xederako erabiliko dituela. Era berean, hitzematen du horiek gordetzeko betebeharra beteko duela, eta beharrezkoak diren neurri guztiak hartuko dituela, horiek ez aldatzeko, galtzeko, tratatzeko edo baimenik gabe ez eskuratzeko, datuen babesari buruz indarrean dagoen araudian ezarritakoaren arabera.\nWebgune honetan badago SSL egiaztagiria. Segurtasun protokolo bat da, eta horri esker, zure datuek osorik eta segurtasunez bidaiatuko dute, hau da, web zerbitzari eta web erabiltzaile baten arteko datuen transmisioa, eta atzeraelikadura, erabat zifratuta edo enkriptatuta egongo da.\nMufomi.org webgunean ezin du bermatu Internet sarearen erabateko menderaezintasuna, eta ondorioz, baliteke hirugarrengoek iruzurrez datuak eskuratu eta horiek urratzea.\nProzesatzearen konfidentzialtasunari dagokionez, Javier Vargasek honako hau ziurtatuko du: Javier Vargasek bezeroaren datuak prozesatzeko baimentzen dituen pertsona guztiak (baita langileak, laguntzaileak, eta eskaintzaileak ere) konfidentzialtasun betebehar egokiari lotuko zaizkiola (nahiz eta betebeharra kontratuzkoa edo legezkoa izan).\nSegurtasuna dela eta gertaeraren bat jazotzen bada, Mufomi.org webgunea konturatzen denean, Bezeroari jakinarazi beharko dio hori atzerapen desegokirik gabe, eta informazio egokia eman beharko dio, Segurtasun Gertaerarekin zerikusia duena, horren berri duenean edo Bezeroak behar adinako arrazoiz eskatzen duenean.\nErabiltzaile zaren aldetik, zu zeu zara Mufomi.org webgunera bidaliko dituzun datuen egiazkotasunaren eta zuzentasunaren arduraduna, eta Javier Vargas horien inguruan izan daitezkeen erantzukizun guztietatik salbuetsiko duzu.\nErabiltzaileek, edonola ere, emandako datuen zehaztasuna, indarra eta egiazkotasuna bermatuko dituzte eta horien gaineko erantzukizuna izango dute, eta hitzematen dute, horiek behar bezala eguneratuta izango dituztela. Erabiltzaileak, harremanetarako edo harpidetzeko inprimakian, informazio osoa eta zuzena ematea onartuko du.\nErabiltzaileak aditzera emango du datu pertsonalen babesari buruzko baldintzen gaineko informazioa jaso duela; eta bidenabar, Mufomi.org webguneak datu horiek pribatutasun politika honetan adierazitako eran eta xederako tratatzea onartuko du eta horretarako adostasuna adieraziko du.\nInteresdunen datuak tratatzeko nahiz lagatzeko eman den adostasuna edozein unetan ezeztatu ahal izango da, eta Mufomi.org wegbuneari emango zaio horren berri, Politika honetan, ARCO eskubideez baliatzeko ezarri diren baldintzei jarraiki. Atzera egite honek inola ere ez du atzeraeraginik izango.\nMufomi.org webguneak politika hau aldatzeko eskubidea izango du, legean edo jurisprudentzian, eta halaber, industria-praktiketan izan daitezkeen berrikuntzetara egokitzeko. Kasu horietan, Mufomi.org webguneak orrialde honetan iragarriko ditu egindako aldaketak, praktikan jartzeko arrazoizkoa den aurrerapenarekin.\nLSSICEren arabera, Mufomi.org webguneak ez du SPAMa praktikatzen; hori dela eta, ez du mezu komertzial elektronikorik bidaliko, baldin eta, erabiltzaileak, aurrez eskatu edo baimendu baditu. Ondorioz, webgunean dauden inprimaki guztietan, erabiltzaileak aukera izango du buletina jasotzeko berariazko adostasuna adierazteko, unean-unean eskatzen den informazio komertziala gorabehera.\nInformazioaren eta merkataritza elektronikoaren Gizartearen Zerbitzuei buruzko 34/2002 Legean xedatutakoaren arabera, Mufomi.org webguneak hitzematen du ez duela merkataritza arloko komunikaziorik bidaliko, behar bezala identifikatu gabe.\n2020ko maiatzaren 25ean eguneratua.


Garamendi'tar Agustin musika eskola, Elorrio\nGaramenditar Agustin musika eskolaren eskutik.\nGitarra emanaldia Garamendi'tar Agustin musika eskola\n'Bajo la mirada de Anboto. Como llegamos a ser vascones'\nSabin Goikoelea Erdoizak (ekonomista eta Gerediaga elkarteko presidente ohia) hitzaldia eskainiko du, Euskal Astearen barruan.\n'Bajo la mirada de Anboto. Como llegamos a ser vascones' Arte eta Historia Museoa\nZaldibarko liburutegi zaharra, Zaldibar\nAne Urkiri 'Gara'ko kazetariak egunkariak bizi duen egoerari buruzko berbaldia eskainiko du gaur Zaldibarren. #ExpolioGara Etorkizunera begira izenburupean emango duten hitzaldia 19:00etan izango da Liburutegi Zaharrean.\n'Etorkizunera begira' Zaldibarko liburutegi zaharra


EGUTEGIA 2014 -\nGURE ERABAKIA NUESTRA DECISIÓN NOTRE DÉCISION\nAlde gure gorputzetatik! Ospa gure herritik!\nIra 01 2013\nPublished by basandereok at 11:10 am under Basandereok\nHemen dugu berriz egutegia! Basandereok erakundeak sei urtez jarraian bere egutegia editatu du Basaburuko etxe guztietan egon dadin.\nBeti pozgarria izan da guretzat gure bailaran bizi diren emakumeak ikusarazteko eta haiei protagonismoa emateko sortu zen proiektu hau. Hori guztia posiblea da haien argazkien bidez ikuspegi eder eta bikaina emanez proiektuan parte hartu duten guztei esker.\nHeldu den 2014 urtean duela bi urte hasitako ildo beretik segitu nahi dugu: izan ere, Bailarako erakundeek argazki bakoitzean zuen begirada berezia jarri zenuten, baita berdintasuna eta emakumearen parte-hartzeaz duzuen iritzia ere. Izugarri gustatu zitzaigun: uste dugu, horrela, egutegia denona izan dela. Berriz egin nahi dugu. Eta zuek egutegian egotea nahi dugu. Urte honetan ere, bizilagun guztiak gonbidatuko ditugu parte hartzen.\nAurten, gai irekia uzten dizuegu zuen taldeak argazkigintzaren bitartez, zer mezu nahi duen emakumeen parte-hartzearen inguruan adieraz dezala. Atsegin bazaizue, irudiari lotzeko, bidal dezakezue emakume batek idatzitako zuen gustuko esaldiren bat.\nArgazkia CD batean aurkeztu behar duzue udaletxean, ado argazkia erakundearen izenarekin bidali edarrazubi@yahoo.es helbidera urriaren 31 baino lehen.\nZuen argazkiak ikusteko irrikan gaude. Besarkada bat\nPowered by WordPress and Designer Relief Copyright © 2018 All Rights Reserved.


Turcana – Proyecto de acción integral contra el hambre\n“Gosearen aurkako ekintza integrala Kokuseleiko hiru eskualdetan, Kenya, Ipar Turkana” proiektuak\nbizimodua hobetuko da\nudalerri eta erakunde nafar\nbaina gehiagok finantzatzen dute proiektu ha\nGARAPENA AHALBIDETZEN DUEN PROIEKTUA\nProiektu horren bitartez modu integralean erantzun nahi zaio Ngameriek, Alagama eta Ekurrutxanaiko (Kokuseleiko eremua, Ipar Turkanan) eskualdeetan izaten diren lehorte luzeen ondoriozko gose-arazoari. Emakumeekin eta 6 urtetik beherako haurrekin egingo dugu lan batez ere, eremuko biztanlerik ahulenak direlako. Gure helburua da oinarrizko baliabideak eta azpiegiturak dituen biztanleria osasuntsu batean oinarrituta, guztientzat orainaldi eta etorkizun duinagoa bermatzea.\nNafarroako 100 udalerrik baino gehiagok finantzatutako gosearen aurkako ekintza integraleko proiektuak Turkanako bizitza aldatuko du. Lau arlo hauetan lan egingo dugu hiru urtez: ur, osasun, nekazaritza eta haur-nutrizioan. Proiektuak 3 urte iraungo du eta Turkanako ipar-eremuko hiru komunitatetan garatuko da (Ngameriek, Alagama eta Ekurrutxanai), 366.000 euroko aurrekontuarekin. Rode Fundazioa, Nafarroatik, eta San Pablo Apostoluko Misiolari Erkidegoa (MCSPA), Kenyatik, proiektua garatzeaz eta gauzatzeaz arduratuko dira.\nEzagutu proiektuaren azkeneko aurrerapenak\n4 arlotan oinarrituko da\nUr-hornidura ahalbidetuko da, eguzki-ponpak instalatuko dira, kanalizazioak egingo dira, txorrotadun andelak eta edaskak.\nHiru ugaltzaile prestatuko dira erdi-basamortuko eremuetan elikagaiak ekoizteko modua ikasteko; baratzeak abian jarriko dituzte eta euren komunitateetan irakatsiko dute.\n210 haurrek bi otordu izango dituzte egunean, biltegiratutako elikagaiekin modu higienikoan prestatuak eta zerbitzatuak.\nOsasuna hobetuko da mediku-arreta erregular baten bitartez, klinika mugikor batekin eta osasun-arloko langile batekin; eta itzal-ikasgelak, dutxak eta komunak instalatuko dira.\nTurkana, Keniako iparraldean dagoen eskualde bat da. Erdi-basamortua den lurraldea, bi edo hiru aldiz bakarrik egiten du euria urtean zehar. Bertan Turkanako tribu semi-nomada bizi da, beraien animalietaz solik elikatzen dena, esaterako: ahuntzak, gameluak, astoak eta ardiak. Larruak animali horietatik eskuratzen dituzte janzteko eta elikatzeko beraien esnea edaten dute odol pixka batekin nahastuta.\nUrtegiak eta putzuak bisitatu genituenean, zer beharrezkoa den ura konturatu ginen eta nola errazten duen populazioaren bizimodua ur puntu bat edukitzea nahiz gizakien nahiz animalien kontsumorako.\n- Turkanan bolondresa2016ko abuztua


Zabor bilketaren tasa %2,2 igoko dute Berrizen 2019an - Berriz - Anboto.org\nZabor bilketaren tasa %2,2 igoko dute Berrizen 2019an\nMaialen Zuazubiskar 2018-11-08 11:50\n2019rako zerga eta tasarik gehienak bere horretan utzi ditu Berrizko Udalak, salbuespen bi eginda: zaborrarena eta ekonomia jardueren gaineko zerga . Datorren urtean, berriztarrek %2,2 gehiago ordaindu beharko dute zabor bilketagatik.\nAtzo ez ohiko bilkura egin zuten Berrizen, eta aho batez onartu zituzten 2019rako ordenantza fiskalak, EAJ eta EH Bilduren bozkegaz. Gobernu taldeak jakitera eman zuenez, datorren urterako zabor bilketaren tasa %2,2 igoko dute.\nHorrez gain, 2015etik izoztuta egon den ekonomia jardueren gaineko zergan ere igoera bat emango da. "Igoera aplikatu aurretik zonalde industrialak zonifikatu ditugu eta hiru zona ezarri ditugu", adierazi zuen Orland Isoird alkateak. Lehenengo zonaldean hiri lurzoru industriala eta Oizko parke eolikoa egongo dira. Hauek %1,3ko igoera izango dute. Bigarren zonaldea bizi hiri lurzorua da, eta honek %1,2ko igoera izango du. Eta azkena, urbanizatu ezin daiteken lurzorua da. Honek %1,1ekoa.\nGainera, aurtengo ordenantza fisiketalan bizitegi huts batzuei %50eko errekargua ez zaiela aplikatuko zehaztu zuten. Esaterako,zerga kobratzeko datan alokatuta dauden etxebizitzei, gutxienez 183 egunetan alokatuta egon diren etxebizitzei, herentzia edo banatu gabeko herentzia bidez eskuratutako etxebizitzeei, titularra hil eta ondorengo 2 urteetan... Bestalde, hainbat hobari ezarri dituztela ere jakitera eman zuten.\n"Zergak eta tasak beharrezkoak dira, baina beti ere gehien duenak gehiago ordaindu beharko luke. Hala ere, ez dugu trabarik landu dugun proiektu hau onartzeko. Lan egiten dugunean adostasunetara heltzen gara" adierazi zuen Karmen Amezua EH Bilduko bozeramaileak. Alkateak, berriz, lan bat egin dela eta emaitza lanean ikusten dela esan zuen.


Vilaweb, hamar urte Interneten kazetari – Sarean\nVilaweb, hamar urte Interneten kazetari\nBy Jabi Zabala | 2005/06/16\nKatalanezko komunikabide digital aitzindaria dugu Vilaweb, atzo hamar urte bete zituen informazio webgunea. Hamar urte hauetan ibilbide eredugarria egin du Vilawebek eta, ezinbestez, sarean izan den bilakaera ere islatu du bere web orrialdeetan. Era berean, ohohar, kazetaritzari eta profesionalon jardunari aldaketa ikusgarriak ekarri dizkio Internetek. Horregatik, bere hamargarren urteurrenaren zuzuan, La web i el periodisme, deu anys després jardunaldia antolatu dute biharko Bartzelonan. Azken hamarkadan Internetek kazetaritzan eta hedabideetan izan duen eragina aztertuko dute, aditu ospetsu zenbaiten eskutik.\nNazioarteko bilkura honekin Vilawebek hamar urte hauetan ohikoa izan duen jarrera mantendu nahi du, jardunaldiaren webgunean azaltzen dutenez: “komunikabide tradizionalen eta sareko hedabide berrien arteko elkarrizketa eta elkargunea sustatzea, batzuen eta besteen arteko komunikazioa handia izan dadin”.\nBestalde, gurean ez bezala, Katalunian kazetaritza digitalak oso rol garrantzitsua du eta kanpoan ere ezaguna da hori, Europan aitzindiaria baita Kataluniako kazetaritza digitala. Horregatik European Journalism Centre eta AEBetako Poynter Institute ikerketa gune ospetsuekin lankidetzan antolatu dute jardunaldia. Besteak beste, La Vanguardia egunkariko zuzendaria izandako Lluis Foix izango da, egun edizio digitala zuzentzen duena eta oso blogari aktiboa bilakatu den kazetaria. Alemaniako netzeitung.de egunkari elektronikoko zuzendari Michael Maier-ek bere esperientziaren berri emango du, berau baita Vilaweb-en antzeko proiektu bakanetakoa, sarean eta sarerako kalitatezko proiektua.\nVicent Partal bera ere han egongo da, berak sortu baitzuen Vilaweb duela hamar urte, Euskal herrian artean antzeko proiekturik ez zegoenean. Pasatu ziren urteak eta, atarien aroan, inbidiaz begiratzen genion hemendik Vilawebi (1), (2), (3), (4), Galiziako Vieiros webguneari bezala. Aro horiek atzean geratu ziren eta Vilaweben bilakaerak aurrera jarraitu zuen. Bitartean, hamar urteok igarota ez dugu horrelako proiekturik gurean gauzatuta ikusi. Agian egun ez luke zentzu handirik izango, baina teknofobia eta atomizazioa gurean nolako indar handiak izan diren erakusten du adibideak.\nIkuspegi berriarekin, komunikabide glokal moduan definitzen zuen berea Partalek Argia aldizkariari emandako elkarrizketa batean, Al jazeera birtual moduan ere bai, beranduxeago. Izan ere, Kataluniako eskualdeen tokian tokiko edizioekin hasi zen arren, egun Euskal Herria edo New York hizpide duten edizioak ere baditu. Bilatzailea ere badu Vilawebek, nosaltres.com izenekoa, eta hainbat komunikabidetako berriak ere eskaintzen ditu, El Punt, El 9 esportiu edo lesfinances.info kasu.\nBaina egungo joeren isla ere bada egungo Vilaweb. Nork bere bloga edukitzea ahalbidetzen duen Mes Vilaweb ordainduzko zerbitzua atera dute aurten, posta elektronikoa eta webguneen itzulpen zerbitzua ere eskaintzen dituena. Partalek berak ere badu blog bat edo bloc bat, katalanez esaten dioten moduan, Mails per a Hipàtia izenekoa, eta bertan ia egunero idazten du.\nUrteurrenaren inguruan bestelako jardunaldiak ere antolatu ditu Vilawebek. Iragan astean El nou dietarisme dels blogs (Blog-en dietarismo berria) gaiaren gainean jardun zuten, blogen fenomenoa dietarioen generoaren berpizkunde moduan aurkeztuz.\nBitartean, Euskal Herrian Interneteko kazetaritza hutsaren hurrengo da saretik kanpotik ikusita, Interneten euskaraz egiten den gehiena bezala. Vilaweb bat edukitzea ez dugu lortu denbora honetan, baina dagoeneko ehunka blogari euskaldunez osatutako multzo gero eta handiagoa dugu, Aurki edo Sustatu bezalako ekimenek trinkotua. Luistxo Fernandezek aste honen hasieran bere bitakoran idatzitako Papera / Digitala izeneko artikuluan salatzen zuenez, komunikabide tradizionalen arreta ez du erakartzen sareko esfera euskaldun horretan egiten denak. Jarraituko dugu, arretaz eta inbidiaz begiratzen Vilawebi eta katalanez telematikaren arloan egiten den lan guztiari. Urte askotarako, Vilaweb!\nFeedmaniak itxi du\nZerbitzua bertan behera uztea erabaki du Feedmania zerbitzuko Jose Manuel Abraldes internautak. Bloglines-en antzeko zerbitzua ematen zuen Feedmaniak, RSS jarioen harpidetza zerbitzu pertsonalizatua, baina ekimen pertsonala zen erabat eta ekonomikoki errentagarria ez izateaz gain, denbora eta diru asko kentzen zion kudeatzaile bakarrari. Zerbitzuak 1.800 harpidedun zituen eta egunero 350 bat lagun sartzen ziren bertan euren blog eta albistegi gogokoenak bertatik irakurtzeko. Googleren AdSense iragarkiek ez zuten zerbitzuaren kostuaren zati txiki bat baino ordaintzen.\nItxieraren inguruko gogoeta eginez, Feedmaniak kanpotik ematen zuena baino erabiltzaile gutxiago zituela dio Abraldesek eta hori blogek eragiten duten gainbalorazio efektu bati egozten dio berak. Hainbat blogetan aipatuak diren webgune askok ez dituzte horregatik bisita asko jasotzen, baina blogetan aipatuak izateak ustez ospetsu bihurtzen ditu. Abraldesen arabera, bitakorek webgune baten garrantzia puztu egiten dute artifizialki berau askok aipatzen dutenean, baina hori ez da islatzen gero bisitetan, blogarien zirkulo txiki batean baino ez baita ospetsu bihurtu.\nAdsense iragarkiak erakusten zituen Feedmaniak, baina feed edo jario askoren lizentzia ez komertziala denez, publizitatearekin ados ez zeudenen jarioak kentzeko prest zegoen Feedmaniaren sistema. Inork ez zuen eskatu bere jarioa kentzea. Hala ere, Abraldesek azkenean zerbitzua bertan behera utzi behar izan du. Bere erabilgarritasuna kontutan hartuta, oso diru gutxi kostatzen zen proiektua kendu behar izan dute, inongo dirulaguntzarik lortu ez duelako.\n← Sarea adierazpide libre bakarra denean Saharauien ziberintifada →\n2 thoughts on “Vilaweb, hamar urte Interneten kazetari”\nPapera/digitala artikuluan *salatzen* dudanaz… Bai, baliteke hala ulertzea nire testua. Baina ez dut uste ezer salatzeko posizioan nagoenik. Konstatazio bat da. Paperak bere bidea daroa, eta ez badigu kasurik egiten digitalean egiten dugunari, ba, horixe da egoera. Izan daiteke meriturik ez dugulako, ez besteak itsu direlako. Hedabide tradizionalek askoz merkatu eta audientzia handiagoa dute, eta digitalak du, oraingoz, irismen testimoniala euskaldunen artean. Baina konstatazio hau kexu moduan ulertzerik ez nuke nahi. Gauden tokian gaude, eta, bueno, ba horixe da abiapuntua: abiatu gaitezen, gure publiko xumearekin, proiektu txikiekin, dirulaguntzen morrontzarik gabe. Digitalaren irismena noraino iritsiko den, digitalisten esku dagoela sinesten dut, ez paperisten esku.\nPingback: La invisibilidad del ambito tecnófilo euskaldun


ETAren eskutitza euskal eragileei — Wikiteka\nETAren eskutitza euskal eragileei\nETAren eskutitza euskal eragileei (2018)\n1743ETAren eskutitza euskal eragileeiEuskadi Ta Askatasuna2018\nKomunikazio honen bidez, Euskadi Ta Askatasunak hartu berri duen erabakia ezagutarazi nahi dizue. Kide guztien artean burutu den barne eztabaidan, ETAk bere ziklo historikoa eta funtzioa amaitutzat ematea erabaki du, bere ibilbideari amaiera emanez. Ondorioz, ETAk bere egitura guztiak erabat desegin eta bere ekinbide politikoa bukatutzat jo du.\nHorrela, ezker abertzale osoaren estrategia aldaketaren ondorioz, 2010ean abiatu zuen prozesua bururaino eraman du ETAk, Euskal Herrian ziklo politiko berri bat zabaltzeko asmoz.\nProzesu horretan, Aieteko Konferentzia eta, handik hiru egunetara, ETAk iragarri zuen borroka armatuaren bukaera erreferentzia nagusiak izan ziren. Konfrontazio armatuaren aroari bukaera ordenatu, arrazoizko eta eraikitzailea emateko ahalegina izan zen. Zuetako gehienak aukera horren lekuko zuzenak izan zineten eta, zuetako asko, baita bultzatzaile sendoak ere. Tamalez, Aieteko Adierazpenak ez zuen bidea egiterik izan. Euskal herritarren gehiengoaren nahiarekin bat egin arren, Espainia eta Frantziako estatuek ezinezko bilakatu zuten hasiera-hasieratik:\nHala eta guztiz ere, ETAk aurrera egitea erabaki zuen. Aieteko Adierazpenetik eta balizko negoziazio prozesu batetik harago, Euskal Herria izan zuen bere ekimenaren abiapuntu eta helburu. Horrela, ordura arte hartutako konpromisoak bete eta berriak hartu zituen. Bere ekimen esanguratsuenean, ETAk herriari eman zizkion bere armak eta jendarte zibilaren esku utzi zuen armagabetzearen ardura.\nHerria da azken erabaki honen hartzaile nagusia ere:\n• ETA herritik sortu zelako eta herrira itzultzen delako.\n• Herriaren indarrarekiko konfiantzan oinarritzen delako.\n• Eta, batez ere, Euskal Herrian bakea eta askatasuna eskuratzeko bidean ekarpena egin nahi duelako.\nIzan ere, urteotako erabakiekin azken hamarkadetako egoera astindu eta etorkizuna abiapuntu berri batetik eraikitzeko apustua egin du ETAk, ausardia eta ardurarekin.\nErabaki honek ETAren 60 urteko ziklo historikoa ixten du. Ez du gainditzen, ordea, Euskal Herriak Espainia eta Frantziarekin duen gatazka politikoa. Gatazka ez zen ETArekin hasi eta ez da ETAren ibilbidearekin batera bukatu.\nUrteotan, gatazka politikoa arrazoizko bidetatik bideratzeko ahalegin ugari egin dira. Negoziazio saio formalak abiatu, ezkutuko elkarrizketak burutu eta hamaika proposamen aurkeztu dira. Ez gara gai izan akordioetara iristeko, ez ETA eta gobernuen artean, ez euskal eragileen artean. Ardura konpartitua da eta ETAk dagokion zatia beregain hartzen du.\nGatazka konpontzeko borondate ezak, batzuetan, eta huts egindako aukerek, bestetan, konfrontazioaren luzapena eragin du eta alde anitzeko sufrimendua areagotu. Lehenago buka zitekeen. Edonola ere, ETAk bere borrokaren ondorioz eragin duen sufrimendua aitortzen du.\nEuskal Herria aukera berri baten aurrean dago orain, gatazkaren zikloa behin betiko itxi eta bere etorkizuna denon artean erabakitzeko. Ez ditzagun akatsak errepikatu, ez ditzagun arazoak usteltzen utzi. Hori arazo berrien iturri baino ez litzateke izango.\nUrtetako konfrontazioak zauri sakonak utzi ditu eta sendabide egokia eman behar zaie. Batzuk odoletan daude oraino, sufrimendua ez baita iraganeko kontua.\nGutun honen bidez, eta apaltasun osoz, ETAk azken iritzi bat helarazi nahi dizue. Bere aburuz, gatazkaren konponbideak eta Euskal Herriaren eraikuntzak zuen guztion beharra dute, etorkizuna denon ardura delako.\nETAko militante izandakook, gure aldetik, zeregin horretan murgiltzeko konpromisoa berretsi nahi dugu, gutako bakoitzak egokien irizten dion tokian, betiko arduraz eta zintzotasunaz.\nOrrialdearen azken aldaketa: 5 maiatza 2018, 00:16.


Hilerriko horma konpontzeko lanak egunotan hasiko dituzte - Elgeta - Goiena.eus\nHilerriko horma konpontzeko lanak egunotan hasiko dituzte\nLarraitz Zeberio Lekuona 2017-11-13 07:00\nHorma konpontzeko lanak egin ahal izateko mugituko den hilerriko eremua.\nAgustin Beretxinagaren Transportes Egoarbitzak S.L-k egingo ditu eta 52.000 euroko aurrekontua dute, BEZ barne. 2017ko aurrekontuko inbertsioen ataleko diru-lerro handiena da.\n"Domu Santu Egunerako hasita egotea zen asmoa, baina lurperatzaileek lan pila izan dute, eta azkenean astebete inguru atzeratu digute lanen hasiera", adierazi du Iraitz Lazkano alkateak.\nLanen kostua ere nabarmen hazi da hasieratik aurreikusitakotik. "Urteko inbertsiorik handiena zen eta gero bikoitza baino gehiago jarri behar izan dugu ez ginelako heltzen ezer egitera. Hezurtegia estaltzea eta kolunbarioa egitea ere aurreikusten genituen, baina ezingo da izan. Ea lortzen dugun hurrengo urtean egitea", esan du alkateak.\nAurrekontua, azkenean, 52.000 eurokoa da BEZ barne. Lanei dagokienean helburu nagusia da gaizki dagoen mendebaldeko horma konpontzea. "Horma horrek urte asko ditu eta harria da harriaren gainean. Poliki-poliki ura filtratzen joan da. Orain, horma horren kontra dauden gorpuzkiak atera behar dira. Familiei epe bat eman zaie gorpuzkiekin zer egin erabakitzeko. Lan horiek egindakoan eremu horretan dagoen lurra kendu eta horma bota egin beharko da gero bidegorriaren parean edo beherago hormigoizko zapata bat egiteko".\nHormigoizko horma egingo du Udalak gaur egun dagoenaren lekuan, eta kanpotik orain artekoaren itxura izan dezan gaur egungo harriarekin estaliko dute. "Zaila da lanek zein iraupen izango duten esatea. Sasoi honetan eguraldiak eragin handia izango du", esan du alkateak.\nHilerrian egitekoak diren lan handienak orain egingo ditu Udalak, baina aurreko asteetan bi ate ipini dizkiote hezurtegiari. Goio Sarasuak egin ditu lan horiek. Atzeko lorategira ematen duen atea berrituta dago, eta hilerri aldera berria atera diote hezurtegiari. Hezurrak eramatea errazteko egin dute goiko aldera ematen duen ate berria.


�SAB�AS QUE...? > Sorginzulo\nSorginzulo baserria izen beraz ezagutzen den ibarbidean zegoen, ibarbideak osatzen duen zuloa gogoraraziz, 1760ko plano batek erakusten duenez.\nGaur egun Kaputxinoetako auzoa deitzen dena eremu horretan eraikia da. Eraikuntza enpresak udalari eraikitzeko baimena eskatu zionean, 1947an, planoan “poblado” izena ipini zion, eta Kaputxinoetako gaina bere benetako tokian kokatu zuen.\nBide azpiegiturekin loturiko arrazoiak zirela medio, proiektua atzeratu behar izan zen, eta 1963ean eraikitzaileak bere eraikuntza proiektu berria aurkeztu zuenean, okerrez “Plan Parcial de Ordenacion Alto de Capuchinos” izena jarri zion.\nHasiera batean, gaur egun ikus dezakeguna bezalako 9 dorre eraikitzea aurreikusita zegoen. Hala ere, herritarrek bakarra eraikitzea lortu zuten. Hala, Sorginzulon proiektatutako 1.930 etxebizitzetatik 1.062 eraiki ziren.\nBestalde, Arditurriko trenak zituen hiru tuneletako bat zen Sorginzulokoa; luzeena, hain zuzen, 220 metro baitzituen. Tunel horrek Alaberga auzoa saihesten zuen, eta Kaputxinoetako auzoko bihurguneko aparkalekuan zuen irteera, 19. dorrearen parean.\nAuzoko festak ekainean izaten dira.\nFanderiako pentsuak ez merkeenak, bai onenak!


Turistez betetako itsasontzi erraldoien porturatzea blokeatu dute Venezian\n2018ko irailaren 22a, larunbata | Ordua Euskal Herrian 07:50:49\nEgunero milaka turista eramaten dituzten itsasontziak ingurumenean eta hirian eragiten ari diren kalteez kezkatuta, #NoGrandiNavi lelopean festa eta aldarrikapena uztartu dituzte Venezian, gurutzaontzien porturatzea debekatzeko eskatuz. Itsasoz, 30.000 turista iristen dira egunero goi-denboraldian Veneziara.\n“Ez dugu gauez hutsik egongo den turisten hiririk nahi; arnasa hartzea posible den hiria nahi dugu”, azaldu du ekintza antolatu duen Generation 90 mugimenduak. “Hiri errealean biziko garen azken belaunaldia izango gara agian, etxebizitza eta lana bilatzeak edo eguneroko bizitza kalean egiteak normala izateari utziko baitio”, gaineratu dute. Mugimenduko kideen esanetan, San Marko plazara joan, selfie bat atera eta barkura bueltatzea da turistek egiten dutena. “Disneylandiara baletoz bezala jokatzen dute, baina batzuontzat bizitokia da Venezia”.\nAbuztuan Turistak kanpora! Hiria suntsitzen ari zarete lelodun kartelak zintzilikatu zituzten Venezian. Nazio Batuen Erakundeak urte hasieran ohartarazi zuen 2017rako Veneziak gurutzaontzien porturatzea debekatzen ez bazuen, desagertzeko bidean dauden hirien zerrendan izango dela, masifikazioa, kutsadura edota paduren higatzea tarteko.\nXuban Zubiriak ARGIAn idatzitako Turismoak itoko du Venezia erreportajean (2517. zenbakian) emandako datuen arabera, azken urteetan 100.000 biztanle galdu ditu hiriak, turismo ereduak hirian aukerak gutxitu eta bizimodua izugarri garestitu baitu. Egungo 2.400 hotel egituretatik epe ertainean 50.000ra igarotzea aurreikusten da eta veneziarrak kexu dira, erdigunea hotelek eta turistei begirako jardunek jan dutelako, eta periferiara bizitzera joan behar izan dutelako bertako herritarrek.\nDonostian ere, gaia aztergai\nEuskal Herriko zenbait tokitan dugun turismo eredua ere auzitan jarri du hainbatek. Donostiako Alde Zaharreko bizilagunak, adibidez, azken boladako turista saldoarekin kezkatuta daude, bertako bizimoduan, zaratan, salneurrietan... eragin duelako eta auzoko nortasunari kalte egin diolako (denda eta saltokietan, batez ere). Eneko Goia Donostiako alkateak berak esana da: “Iritsi da momentua turismo eredua benetan aztertzeko, gogoeta bat egiteko eta mugak ere ezartzeko”.


Zure txakurra bizi nahi duzun hamar hiriak | Consumer\nZure txakurra bizi nahi duzun hamar hiriak\nTxakurrak aukera izango balu, Brusela, Paris eta Berlin bezalako hiriak aukeratuko lituzke, Espainiako hiri gehienek baino 'doug-friendly' leku gehiago bizitzeko\nEgilea: Eva San Martín 2014-ko otsailak 5\nMadril, Bilbo edo Bartzelona? Edo Paris edo Berlin bezalako Europako hiriburu bat? Baina, zergatik ez Aebko hiri bat, parke ugari diseinatuak, txakurren paseatzaileentzat bakarrik? Galdera hau da: aukera badezakezu, zer leku aukeratuko zenuke zure txakurrak bizitzeko? Artikulu honetan, zure txakurrak zoriontsua izateko aukeratuko lituzkeen hamar hiriren zerrenda jasotzen da. Sailkapen txakurren bidez, mundu osoko txakurrik urbanistenetan espezializatutako blogen, harburuen jabeen eta bitakora espezializatuen laguntza jaso da.\nHamar hiri zure zakurrak bizi nahi du\nBruselan, Parisen eta Berlinen daude txakur izateko hiri hoberenak\nNon biziko zinateke txakurra bazina? Eta berari galdetuko bagenio: Zein hirik aukeratuko luke zure kantxa ezartzeko eta zoriontsu izateko? Hori da, hain zuzen ere, artikulu hau arrazoitzen duen abiapuntua; izan ere, hiritar-txakurren, harburuen jabeen eta bitakora espezializatuen gai batek lagundu egin du konpontzen.\nPuntu horretara iritsita, Espainia dog-friendly herrialde bat den aztertu beharko litzateke. Bestela esanda, txakurra bazoaz, zure txakurren egoitza ezartzeko Espainiako hiriren bat aukeratzen duzu? Micaela de la Maza, Madrilen dagoen txakur txakurraren jabea, eta SrErro atariaren arduraduna da. “Ez, munduko txakurrenen artean ez dago inongo hiririk. Bide luzea dago ibiltzeko, nahiz eta batzuetan norabide egokian ibili”, lama de la Maza, Madrilerako eta Bartzelonarako hiri-gida bana egin duenak.\nBaina, zer dago Madril, Bartzelona, Gijon, Gasteiz…? Espainiako Estatuan bizi diren 5,5 milioi biztanle inguru bizi dira hiri horietan, Maskotentzako Elikagaien Fabrikatzaileen Europako Federazioaren datuen arabera.\n“Espainiako hiri batzuetan, txakurrekiko bizitza errazagoa eta atseginagoa da, Bartzelonak bezala, baina oraindik ere arazoak daude konpontzeke, batez ere, garraioaren gaia, eta hori dela eta, ez dira hain apalak Bruselarekin edo Alemaniako edozein hirirekin alderatuz gero”.\nBerlin, Hanburgo eta Frankfurt: txakurren hiriak\nAlemaniak irabazi du Europako herrialde perretsuenetako bat izatea. “Alemanian, txakurra beste bat da, eta ez du arazorik herrialde batzuetan sartzeko, hala nola, garraio publikoan”, dio Lol eta Garridok, hau da, Lolo eta Garridok, txakur zaintzaileekin harremanetan jartzen den eta familia behar duten txakurrak hartzeko plataformak ere balio duena.\nBerlin, Hanburgo eta Frankfurt Alemaniako hiru hiriren adibideak dira, eta txakur izan nahi dute.\nBrusela, nire txakurra bai\nBelgika Europako beste herrialde bat da, eta hiri-txakurren eskubideak defendatzeko aurreko aldean jarri da. Garraio publikorako sarrera termometro gisa erabiltzen da: %98k, berriz, txakur gidariak edo tamaina txikiko txakurrak baino ez ditu sartzen; Belgikak, ordea, ez die mugarik jartzen bidaiari guztiei.\n“Txakurra balitz… Bruselara joango nintzela uste dut”, Amarena da. Orain, Colega, zakur-idazle honen txakurra, hitz egiten du: “Gainera, nire gizatiarra primeran moldatzen da. Txarrena da, noski, denbora erdia isildu egingo ginela, euri gehiegi egiten duela”.\nParis: jatetxea oso txakurrekin\nFrantziak 7,5 milioi biztanle ditu. Egoiliar hauek ez ezik, Frantziako hiriburuko txakurren oparoez gozatzen dute. Paris txakurren hiri famatua izan da urteen poderioz.\nParisko parke dog-friedly parkinoek, txakurraren lagun diren jatetxeek eta lau hankako lagunarekin erosketak egiteko aukera izateak Parisa eramaten dute, How to travel with pets atari espezializatuaren hiri aberatsenen artean.\nMilan: Italia txakurrarekin\nItalia da dog-friendly mugimendua besarkatzen duen beste herrialde bat, hiri aberatsagoak defendatzen dituena. “Txakurra balitz, Italiatik iparraldera bizitzera joango nintzateke, eta han bizi naiz, adibidez, Milanen, eta han ere nahiko zoriontsuak dira txakurrak”, gehitu du SrPerro sortzaileak.\nAmsterdam zakurrentzat: aupa!\nSan Frantzisko, bost hondartza txakurrentzat eta 56 txakurrentzat, paradisu urbanistentzat paradisutzat jotzen da\n“Trenek, tranbiek eta autobusek Amsterdamen bidaiari gisa zakurrak onartzen dituzte”, azaltzen du Leila Coek, Nasa ddog blogaren egileak (eta txakur txiki batek). Txakurren arteko tolerantzia hori, lagun ilunaren laguntzarekin afaldu edo kafea hartzearekin batera, hiri zakar eta erakargarri bat bihurtu da Herbeheretako hiriburua.\nSan Francisco, Colorado, Portland eta beste paradisu batzuk Estatu Batuetan.\nGizonezko ile-apaintzaileek beren eskubideak aldarrikatzen dituzte Estatu Batuetan. Zifrak zapalduta geratzen dira. Estatu Batuetako bi biztanleko txakur edo katu bat dago, Forbes aldizkariaren arabera.\nArgitalpen honek Aebetako txakurren hiri lagungarrienen zerrenda interesgarria egin du. Besteak beste, parametro hauek hartu ditu kontuan: harburuen metro berdeak, animalien jabeen albaitaritzako gastua eta lau hankako egoiliarretan espezializatutako denda kopurua.\nZerrenda horretan, Colorado dago, 61.000 txakur bizi dira bertan, eta Portland, berriz, herritarren perr bateko hogeita hamar bat berdegune. “Baina, ni txakurra izango naiz AEBn. San Frantzisko aukeratuko du, benetako paradisu maltzurra”, dio Mazak. San Frantziskon bizi diren 120.000 txakur inguru ibiltzen dira egunero San Frantziskon, txakurrak eta txakurrentzako 56 jolas-parke onartzen dituen hiri iletsu batean.\nHiri zakarrik ez dago? Ziur baietz, txakurren lagunen mugimendua hazten ari baita. Iruzkinetan beste leku batzuk erants ditzakezu. Hiri iletsu zoriontsua, zakurrak!\nberlin brusela Ciudades Para Perros Doug-friendly E.E.U.U. parís-eu txakurrekin bidaiatzea txakurrekin bidaiatzeko hiriak txakurren lagunak txakurrentzako jatetxeak


Uarkape gimnasten bilgune izan da eskola artekoan - Debagoiena - Goiena.eus\nUarkape gimnasten bilgune izan da eskola artekoan\nXabier Urzelai 2019-02-17 11:44\nEskolarteko B mailako lehenengo faseko gimnasia erritmikoko txapelketa jokatu zuten zapatuan Uarkapeko frontoian. Goizean helduagoek jardun zuten, eta arratsaldean gaztetxoenak izan ziren protagonista.\nDragoi gimnasia taldetik parte hartu dute: Eider Vazquez eta Uxue Vicario alebin B mailan lehiatu dira, bakarka, esku libre modalitatean; Nora Marco, Liyanis Alonso eta Miren Miguelez infantil B mailan lehiatu dira, bakarka, uztaiarekin; eta Sara Yan Azkarate, Maider Agirreurreta, Aiala Losada, Maren Garai, Maddi Etxagibel eta Zihara Etxebarria infantil B mailan lehiatu dira, taldeka, uztaiarekin.\nEta, nabarmentzeko moduko emaitzak izan dira:\nAlebin mailan, banaka:\nUxue Vicario 1. postua\nEider Vazquez 3. postua\nInfantil mailan, taldeka:\nSara, Maider, Aiala, Marren eta Maddi 9. postua\nInfantil mailan, bakarka:\nNora Marco 4. postua\nMiren Miguelez 5. postua\nLiyanis Alonso 7. postua\nArratsaldean, berriz, Benjamin mailako topaketa egin zuten eta hor parte hartu zuten Dragoi Gimnasia taldeko 32 gimnastak. Bada, gaztetxoenek irailaz geroztik entrenamendu orduetan ikasitakoak jendearen aurrean erakusteko izan zuten hor.


Abian da Joxe Takolo Beka goi mendizaletasuna, zientzia, dibulgazioa eta dibulgazio proiektuak bultzatzeko helburuz\nJoxe Urbieta Takolo mendizale azpeitiarraren izena eta izana islatzeko helburuz sortutako 2022ko deialdia abian jarri dute Azpeitiko Udalak eta Euskal Herriko Mendi federazioak. 3.000€ko beka honen bidez, goi mendizaletasuna, abentura, zientzia eta dibulgazio proiektuak laguntzen dira diruz; eskaerak martxoaren 18a bitartean aurkez daiteke. Aurtengo deialdiaren berri emateaz gain, gaur www.joxetakolobeka.eus bekaren inguruko xehetasunak biltzen dituen webgunea ere aurkeztu dute gaur Egoitz Arruti Kiroletako batzordeburuak eta Aitor Unanue Lagun Onak Mendizale Elkarteko eta bekako komisioko kideak.\nEraso matxisten inguruko informazio eman, kezkak argitu, aholkularitza eskaini eta laguntzeko gunea jarriko da karnabaletan\nJai karnabalean eta astelehen karnabalean izango da erasorik gabeko gunea plaza txikian. Igandean, 13:00etatik 16:00etara eta 20:00etatik 00:00etara izango da eta astelehenean 12:30etik 15:00etara eta 22:00etatik 06:00etara. Bertan gaian adituak diren pertsonak izango dira erasoen inguruko informazio eta kezkak argitzen, aholkatzen eta laguntza eskaintzen.\nPrest da Karnabaletako egitaraua\nLarunbateko kalderoen kalejiraren ostean, ia guztia prest da 2022ko karnabaletarako. Urtebeteko etenaren ostean eta antolaketa lanak ohi baino azkarro egin behar izan badira ere, ekitaldi guztiak antolatzeko moduan izan dira udala eta eragileak. Osasun alarma egoera bertan behera utzi ostean, otsailaren 11n erabaki zuten eragileek eta udalak aurtengo karnabalak ohiko moduan antolatzea. Ordutik, burubelarri aritu dira guztiak ekintzak antolatzen. Asteburuan, kaldereroak eta Karnabaletako kontzertua izan dira, eta datorren ostiraletik aurrera karnabalez gozatzeko aukera izango da.\nAzpeitiko Udalak herritar guztion osasuna babesteko segurtasun eta prebentzio neurriak betetzea beharrezkoa dela gogorarazi nahi du; hala, jende pilaketetan, pertsonen arteko distantzia 1,5 metro baino gutxiagoakoa denean maskara jantzi behar dela gogorarazi nahi du.\n'Egia, justizia eta erreparazioa. Hiru bizipen memorian' mahaingurua, bideoan\nAzpeitiko Udalak eta Aranzadi Zientzia Elkarteak elkarlanean antolatuta, Pili zabala, Idoia Zabaltza eta Maria Jauregi izan ziren asteazkenean, memoriaz, egiaz, justiziaz eta erreparazioaz hitz egiten. Bideoan jaso genuen, arratsak emandakoa.\nEtxebizitzen funtzio sozialean sakontzeko plana aurkeztu du udalak\nPlanak lau lan lerro biltzen ditu: arreta pertsonalizatua, informazioa eta ahokularitza eskaintzea; etxebizitza hutsak mobilizatu eta alokairura bideratzea; babes publikoko etxebizitzen sustapena eta etxebizitza parkearen birgaitzea bultzatzea. "Azpeitiarren etxebizitza beharrei erantzutea" da helburua. Planaren oinarrian, herritarren etxebizitza beharra jasotzen duen azterketa dago.


«Agindu berri bat ematen dizuet: elkar maita dezazuela. Nik maitatu zaituztedan bezala, maitatu zuek ere elkar» (Jn 13,34)\nInicio / «Agindu berri bat ematen dizuet: elkar maita dezazuela. Nik maitatu zaituztedan bezala, maitatu zuek ere elkar» (Jn 13,34)\nGaldetuko duzue noiz esan zituen Jesusek hitz horiek. Nekaldia hasi aurretik mintzatu zen horrela, bere testamentua den azken agurreko hitzaldia egin zuenean, eta bertakoak dira hitz horiek. Har dezagun kontuan duten inportantzia. Aita batek hil aurretik esaten dituen hitzak sekula ahazten ez badira, zer pentsatu Jainkoak berak esandakoez? Ahalegin gaitezen beroriek sakonki ulertzen.\n«Agindu berri bat ematen dizuet: elkar maita dezazuela. Nik maitatu zaituztedan bezala, maitatu zuek ere elkar»\nJesus hil aurreko unean da, eta esaten duen guztiak gertaera horrekin du zerikusia. Gertu duen heriotzak arazo baten konponbidea eskatzen du. Nola jarrai beretarrekin egoten, Eliza aurrera eramateko? Badakigu Jesus presente dagoela sakramentu-ekintzetan, adibidez mezako Eukaristian. Orobat presente dago elkar maitasuna bizirik den tokian. Berak esan zuen: “Nire izenean bizpahiru lagun biltzen badira nonbait, han nago ni beraien artean” (Mateo 18,20). Beraz, elkar maitasuna sakonki bizi duen elkartean, egon daiteke jardunez presente. Ez al da hau guztiz ederra? Ez al du ematen, maitasun hori gure hurrekoekin berehala bizitzen hasteko gogoa?\nSakonduz goazen hitzak biltzen dituen Joanek, elkar maitasunean ikusten du agindu nagusia Elizarentzat, beronek elkartasun eta batasun izatea baitu bokazioa. Jesusek honela dio berehalaxe: “Honetan ezagutuko dute guztiek, zuek nire ikasle zaretela: zuek elkar maite izatean” (Joan 13,35). Beraz, Kristoren ikasleen benetako seinalea, beren ezaugarria, ezagutu nahi badugu, berori praktikan jarritako elkar maitasunean geureganatu behar dugu. Kristauak seinale horretan dira ezagutuak. Berori falta bada, gizon-emakumeek ez dute Jesus Elizan aurkitzen.\nElkar maitasunak batasuna sortzen du. Eta batasunak, zer sortzen du? “Denek bat izatea – gehitzen du Jesusek – munduak sinets dezan” (Joan 17,21). Kristoren presentzia agerian jartzean, batasunak mundua bere atzetik darama. Batasuna eta elkar maitasuna ikusiz, munduak Harengan sinesten du.\nJesusek, bere azken hitzaldi horretan, “berea” deitzen dio agindu honi. Berea da, eta horregatik nahi dugu geuretzat era berezian. Agindu hori ez dugu ulertu behar besteak bezalako arau, erregela edo agindu bat bezala, besterik gabe. Jesusek bizitzeko modua jarri nahi digu hor agerian, bizitzari aurre nola egin adierazi nahi digu. Izan ere, lehen garaiko kristauek agindu hau zuten beren bizitzako oinarri. Horrela zioen Pedrok: “Batez ere, gorde ezazue bizi-bizi elkarrenganako maitasuna” (1 Pedro 4,8). Lanean hasi aurretik, ikaste-lan, meza eta edozein egitekoren aurretik egiaztatu egin behar dugu, elkar maitasun hori jardueran dugun. Hori horrela bada, dena da baliozkoa. Oinarri hori gabe, ez dago ezer Jainkoari atsegin zaionik.\nHorrez gain esaten Jesusek du agindu hau berria dela: “Agindu berri bat ematen dizuet”. Zer esan nahi du horrek? Ezaguna ez den agindu bat dela? Ez da hori. Berri hitzak esan nahi du, garai berrietarako dela. Orduan, zertaz doa gauza? Jesus guregatik hil zen. Hau da, neurririk gabe maitatu gintuen. Nolakoa zen bere maitasuna? Egia esan, ez gurea bezalakoa. Bere maitasuna jainkozkoa zen. Berak esaten digu: “Aitak maite nauen bezala, halaxe maite zaituztet nik ere zuek; iraun tinko nire maitasunean” (Joan 15,9). Maitasun horrekin berarekin maitatu behar dugu elkar, agindu berri hori jardunean jartzeko. Gizakume gisa, maitasun hori ez dugu geurea. Baina hartu egiten dugu kristau izateagatik. Eta nork ematen digu? Espiritu Santuak isurtzen du sinestedun guztien bihotzetara. Beraz, badago kidetasunik Aitaren, Semearen eta kristauen artean, jainko-maitasun berbera dugulako geure. Maitasun horrek Hirutasunean sartzen gaitu, Jainkoaren seme-alaba egiten. Maitasun hori dela eta, zerua eta lurra korronte handi baten bidez elkartuak daude, eta kristau elkartea eramana gertatzen da Jainkoaren esferara, eta jainko-errealitatea lurrean bizi da, kristauek elkar maite dutenean. Ez al da hau dena jainko-eran eder eta ezinago liluragarria?\nIruzkin hau 1980an argitaratu zen lehen aldiz. Fokolareen Mugimenduaren argitalpena.


Luzeanek irabazi du 52. Enrique Abril Errebote Txapelketa\n2015/10/14 | Lehiaketa\n13-5 gailendu zitzaion Zubietari finalean; 15. txapela da donibandarrentzat\nLuzean taldeak irabazi du 52. Enrique Abril Errebote Txapelketa. 13-5 gailendu zitzaion Zubietako taldeari, Zubietan bertan jokatutako finalean (2015-10-11). Hona hemen jaialdia:\nBere 15. txapela jantzi du, hala, Donibane Lohizuneko Luzean taldeak, eta sailkapenaren lidergoan jarri da, bakarrik. Atzetik ditu Aviron Bayonnais, 14 txapelarekin, Kapito Harri, 11rekin, 4na dituzte Behar Zanak eta Noizbaitek, 2 Endaiarrak taldeak eta bana Zaharrer Segik eta Yoko Garbik. Luzean 10 aldiz izan da txapeldunorde. Zubieta bitan, eta oraingoz ezin izan du txapela jantzi.\n2013an ere jokatu zuten finala bi taldeek, eta emaitza berarekin irabazi zuten donibandarrek, 13-5. Zubietarrak eta donibandarrak ere izan dira aurrez aurre finalean beste behin ere, 1989an; Zubietakoak txapeldun izan ziren orduan: Yoko Garbi 13-8 gailendu zitzaion Luzeani.


Kiroldegiko begiraleen kontratua Bizkortzen enpresari adjudikatu zaio, 301.000 euroren truke - Aktualitatea - Lasarte-oria\nKiroldegiko begiraleen kontratua Bizkortzen enpresari adjudikatu zaio, 301.000 euroren truke\nUdalak Bizkortzen enpresari adjudikatu dio Kiroldegi Munizipaleko kirol-jardueretako begiraleen, kirol-koordinazio teknikoaren eta uretako sorospenaren kontratua.\nKontratazio honen xedea, urteko 301.000 euroan adjudikatu dena, honako zerbitzu hauek ematea da:\nLasarte-Oriako Udaleko Kirol-Zerbitzuak eskaintzen dituen ikastaro eta jarduera guztietarako kirol-monitoreak; esate baterako: mantentzeko gimnasia, pilatesa, body pumpa, tonifikazioa, egokitzapen fisikoa, entrenatzeko plan indibidualizatuak, indoor ziklismoa, igeriketaren ikaskuntza, aquagyma, kirol-ludotekak, kirol-udalekuak, zahartze aktiboa, kirol-jardueren sustapena, etab.\nLasarte-Oriako Udaleko Kirol-Zerbitzuaren koordinazio teknikoa eta kirol-arlokoa (kirol-programazioa, kirol-entitateak, ikastetxeak, kudeaketa...), lanaldi osoan (goizez eta arratsaldez).\nUretako salbamendua eta sorospena igerilekuan, igerileku munizipalak irekita dauden orduetan.\nEnpresa adjudikaziodunaren ardura izango da Udalaren kirol-eskaintza diseinatzea, planifikatzea, sustatzea eta garatzea, Udaleko Kirol-Zerbitzuak ezartzen dituen gidalerroekin eta kirol-politikarekin bat etorriz.\nKontratatutako zerbitzuak gehitu edo gutxitu egin ahalko dira, Udaleko Kirol-Zerbitzuak erabakitzen duenaren arabera, eta kontratuan estipulatutako prezioek arautuko dituzte. Jarduerak aurrera eramateko orduak 4.415 direla kalkulatu da, baina egiten diren inskripzioen arabera alda daitezke.\nEnpresa adjudikaziodunak jarduera bakoitzaren programazio eta memoria espezifikoak egingo ditu eta aurkeztuko, inskripzioen kontrola eta jarraipena egingo du, saioetara joandakoen asistentziak erregistratuko ditu, eta jardueretan parte hartzen duten pertsonen banakako jarraipena, ebaluazioak eta txostenak egingo ditu.\nEnpresa adjudikaziodunak modu aktiboan zainduko du igerilekuko esparrua, eta honako funtzio hauek beteko ditu, besteak beste:\nIgerilekuko esparrua jendearentzat irekiko eta itxiko du, eta bainu-eremuan sorosleak izango ditu instalazioa irekita dagoen ordutegian, urteko egutegiaren arabera.\nLehen instantzian artatuko ditu igerilekuko esparruan erabiltzaileei gertatzen zaizkien lesioak, eta, beharrezkoa bada, laguntza medikoa eskatuko du.\nInstalazioa erabiltzeko arauak betearaziko dizkie erabiltzaileei.\nIgerilekuko espazioen okupazioa antolatuko du eta horren berri emango du.\nIgerilekuko instalazioen, materialen, airearen eta uraren higieneko, garbitasuneko eta kontserbazioko egoera kontrolatuko du.\nKoordinazio teknikoa eta kirol-arlokoa:\nEnpresa adjudikaziodunak pertsona bat izendatuko du kirol-koordinazio teknikoko funtzio hauek aurrera eramateko:\nUdalerriko kirol-entitateekin eta ikastetxeekin koordinazio teknikoa eta kirol-arlokoa egitea.\nUdaleko Kirol-Zerbitzuak garatutako programen diseinua, ezarpena eta zuzendaritza teknikoa egitea.\nUdaleko Kirol-Zerbitzuaren zuzendaritzak kudeaketaren arloan esleitzen dizkion zereginak betetzea.\nZehaztuta egon ez arren, zerbitzua hobetzea dakarten eginkizun guztiak, betiere Udaleko Kirol-Zerbitzuaren oniritziarekin.\nEnpresak izendatutako pertsonaren ordutegia zerbitzuaren beharretara egokituko da, eta Udaleko Kirol-Zerbitzuko zuzendaritzaren oniritzia izan beharko du. Zerbitzu hori emateko urteko orduen kopuru totala 1.600 izango da.\nLangileen hizkuntzazko gaitasuna\nKontratuaren exekuzioan, enpresak kontratua betetzeko hautatzen dituen langileetako bakoitzak egiaztatu egin beharko du bere lanpostuari dagokion hizkuntzazko gaitasuna:\nBegiraleak: B2 maila\nSorosleak: B2 maila\nKirol-koordinazioa: C1 maila


Orbea eta LABORAL Kutxa Euskadi Fundazioaren alde — TUlankide MONDRAGON\nOrbea eta LABORAL Kutxa Euskadi Fundazioaren alde\nEuskadi Fundazioak San Mamesen aurkeztu berri du 2020 denboraldirako txirrindularien taldea.\nJoan den urtarrilaren 21ean, asteartean, San Mames estadioan aurkeztu zen Euskadi Fundazioa. Ia 500 pertsona bertaratu ziren gonbidatuen, babesleen, agintarien eta erretiratutako txirrindularien artean. Horien artean, Orbea babesle nagusi gisa, eta baita LABORAL Kutxa ere, maillota emango die neskei eta 23 urtez beherakoei.\nHorrez gain, ekitaldian izan ziren egun aktiboan dauden txirrindulariak, Pello Bilbao bezala. Eta baita erretiroa hartu duten beste asko: Igor Astarloa, Beñat Intxausti, Igor Antón, Purito Rodríguez, Koldo Fernández de Larrea, Iker Camaño, Amets Txurruka, Roberto Laiseka, Iñigo González de Heredia y Haimar Zubeldia, entre otros.\n“Lasterketa guztietan borrokatu nahi dugu”\nJorge Azanza kirol-zuzendariak esan zuen “denboraldiaren hasieratik nahi dugu presente egon. Une garrantzitsuenak Euskal Herriko Itzulia eta Donostiako Klasika izango dira. Ikusiko dugu Vuelta bezalako probetara gonbida gaitzaketen, baina obsesionatu gabe. Egutegi handia dago Espainian, Portugalen, Frantzian edo Italian, eta bidaiaren bat Txina bezalako leku exotikoetara”.\nMikel Landa presidenteak, hunkituta, adierazi zuen “egun berezia da guretzat, eta oso pozik gaude egin dugun taldearekin. Orain errepidean erakutsi behar dugu”.\nAurkezpenean, bestalde, Euskadi Fundazioak gizarteari egiten dion ekarpena ere azpimarratu zen; izan ere, “lurralde honetan kirola eta bizikleta sustatzen urteak daramatzaten erakundeen laguntzari esker egin dezakegu aurrera”.


Urtarrilaren 19an manifestazioa eginen dute Iruñean, hustea salatzeko | Gizartea | Berria\nEspainiako Polizia, atzo, gaztetxeko kideei bidea ixten. Iluntzean pilotakadaz eta borraz oldartu ziren poliziak manifestarien aurka. IÑIGO URIZ / FOKU\nMaravillas gaztetxearen aldeko aldarria Iruñeko Alde Zahar osoan adituko da hilaren 19an, Gaztetxeko Asanbladak antolatutako manifestazioan. Nafarroako Gobernuak gaztetxea hustu eta zigilatu izana salatuko dute mobilizazio horretan. 17:00etan abiatuko da protesta, Udaletxe plazatik.\nGaztetxeko kideek atzo deitu zuten manifestazio horretara, Foruzaingoak eta Espainiako Poliziak gertutik zaindutako agerraldi batean. Poliziek Nabarreria plazarako sarbidea galarazten zutenez, gazteek San Jose plazan egin behar izan zituzten adierazpenak. Astearte goizeko nahiz iluntzeko polizien oldarraldietan zauritutako pertsonen argazkiak ere erakutsi zituzten, «Nafarroako Gobernuak emandako bertsioa gezurtatzeko» xedez: «Foruzaingoaren nahiz Espainiako Poliziaren kolpeek 50 zauritu eragin zituzten, eta batzuk ospitalean daude. Horrek frogatzen du [Nafarroako Gobernua] zenbateraino den gai gezurra esateko bere interesak babeste aldera. Ez al zen ikuskatze tekniko soil bat? Zertarako etorri ziren kopetaraino armatuta? Kontua ez al zen, bada, segurtasuna bermatzea?», galdetu zuten.\nGazteek ziurtatu zuten inoiz ez dela arriskuan egon eraikinaren nahiz pertsonen segurtasuna, eta gaztetxeak ez diola kalterik eragin auzoari: «Aitzitik, Nafarroako Gobernuak hiltzen utzitako eraikin bat berpiztu genuen». Gaineratu zuten «elkarrizketarako prest» egon direla beti, eta gobernuari egotzi zioten egoeraren erantzukizuna: «Teknikariekin eraikinaren egoeraz eta obrez hitz egiteko prest azaldu gara beti. Hamaika eskaintza egin ditugu egoera juridikoa aztertzeko, eta guztiei muzin egin die gobernuak». Zehaztu zuten Maravillas gaztetxearen etorkizunak ez duela zertan Rozalejoko jauregiari lotuta egon: «Garrantzitsuena gaztetxearen proiektua da, eraikin zehatz baten gainetik».\nAgerraldiaren ostean, AZ Ekimena Alde Zaharreko bizilagunen elkartearekin batera, salda beroa banatu zuten bertan bildutakoen artean, eta kalejira egin zuten gaztetxearen inguruko karriketan. Kalejiran zebiltzala, 20:00etan, poliziak berriro oldartu zitzaizkien. Plazaberri agerkari digitaleko kazetari bat ere kolpatu zuten, eta balkoietara pilotak jaurtitzen ere grabatu zuten foruzain bat.


LEGEZKO OHARRA - Leioa Berri\nXedapen hauek Leioa Berri Auto SL-k erabiltzaileen eskura jartzen duen Interneteko web honetako (aurrerantzean, “Webgunea”) zerbitzuaren erabilpena arautzen dute.\nErakundea: Leioa Berri Auto S.L.\nHelbidea: Iparragirre etorb. 94, 48940 Leioa, Bizkaia.\nTlf. 944 58 01 91\nWebgunea erabiltzen duenari erabiltzaile izaera ematen dio (aurrerantzean, “Erabiltzailea”), eta Legezko Ohar honetan datozen baldintza guztien onarpena dakar haren aldetik. Webgunearen zerbitzua, Erabiltzailea horri konektatuta dagoen denbora-tartera mugatzen da. Beraz, Erabiltzaileak Webgunea erabiltzea pentsatzen duen bakoitzean arretaz irakurri behar du Legezko Ohar hau, aldaketak egon daitezkeelako bai Webgunean bai Legezko Ohar honetan jasotako baldintzetan.\nWebgune honetako eduki guztien jabetza intelektuala Leioa Berri Auto SL-rena edo hirugarrenena da, eta ez da inolaz ere ulertuko Erabiltzaileari horien gaineko ustiapen-eskubiderik uzten zaionik, ezpada Webgunea behar bezala erabiltzeko ezinbestekoa dena. Batzuk aipatzearren, Webgunearen edukitzat hartuko dira (aurrerantzean, “Edukiak”): testuak, argazkiak, grafikoak, irudiak, ikonoak, estekak eta ikus-entzunezko edo soinuzko beste edozein eduki, baita webgunearen diseinu grafikoa nahiz iturri kodeak ere.\nMarkak, izen komertzialak edo ikur bereizgarriak Leioa Berri Auto SL-ren edo hirugarrenen jabetzakoak dira, eta Webgunera sartzeak ez du esan nahi marka, izen komertzial edota ikur bereizgarri horien gainean inolako eskubiderik esleitzen denik.\nA.- Erabiltzeari buruz\nErabiltzaileak Webgunearen erabilera egokia egingo du, legean eta Legezko Ohar honetan ezartzen denarekin bat. Erabiltzailea erantzulea izango da Leioa Berri Auto SL-ren edo hirugarrenen aurrean betebehar hori ez betetzeagatik sor daitezkeen kalte eta galerengatik.\nBerariaz debekatuta dago Webgunea Leioa Berri Auto SL-ren edo hirugarrenen ondasun edo interesen aurka egiteko asmoz erabiltzea, edo Leioa Berri Auto SL-ren edo hirugarrenen sare, zerbitzari eta gainerako ekipo informatiko (hardwarea) edo produktu eta aplikazio informatikoak (softwarea) gainkargatzeko, kaltetzeko edo hondatzeko moduan erabiltzea.\nB.- Edukiei buruz\nErabiltzaileak konpromisoa hartzen du edukiak legearen eta Legezko Ohar hauetan ezarritakoaren arabera erabiltzeko, eta 1. zenbakian ezarritakoaren arabera aplikagarri izan daitezkeen baldintza, arau eta jarraibideak ere kontuan hartuta erabiltzeko.\nIndarreko legediari jarraituz, Erabiltzaileak uko egingo dio honako jarduera hauek, batzuk aipatzearren, burutzeari:\n• Edukiak erreproduzitzea, kopiatzea, banatzea, eskura jartzea, jendeari zabaltzea, eraldatzea edo aldatzea, legeak baimentzen duenean edo Leioa Berri Auto SL-k edo hura ustiatzeko eskubideak dituen titularrak berariaz baimendutakoan izan ezik.\n• Erabilpen pribaturako erreproduzitzea edo kopiatzea jabetza intelektualari buruzko indarreko legediaren arabera softwaretzat edo datu-basetzat hartu daitezkeen edukiak, edota jendeari zabaltzea edo hirugarrenen esku jartzea, horretarako Erabiltzailea edo hirugarren bat eduki horiek nahitaez erreproduzitu beharrean bada.\n• Webgunea osatzen duten eduki guztiak edo zati esanguratsu bat hala nola Erabiltzaileen eskura Leioa Berri Auto SL-k jarritako datu-basearen edukiak ateratzea edota berrerabiltzea.\nC.- Datuak biltzeko galdetegiari buruz\nAurrekoaren nahiz beste edozein ondorioetarako Erabiltzaileak Webguneko galdetegien bitartez ematen duen informazio guztia egiazkoa izan behar du. Horretarako, Erabiltzaileak bermatzen du jakinarazten dituen datu guztiak egiazkoak direla, eta guztiz eguneraturik izango du Leioa Berri Auto SL-ri emandako informazioa, une oro Erabiltzailearen benetako egoera adierazita. Dena dela, Erabiltzailea izango da berak ematen dituen datu faltsu edo zehaztugabeengatik dagoen erantzule bakarra, baita emandako informazioagatik Leioa Berri Auto SL-ri edo hirugarrenei eragindako kalteei dagokienez ere.\n4. Erantzukizunetik salbuespena\nWebgunean sartzeak ez du esan nahi Leioa Berri Auto SL-k, nahitaez, birusik edo beste programa edo sistema kaltegarririk ez egotea kontrolatu behar duenik; izan ere, Erabiltzailearen eginkizuna da programa informatiko kaltegarriak antzeman eta garbitzeko tresna egokiak edukitzea.\nLeioa Berri Auto SL-k ez du bere gain erantzukizunik hartuko Webgunearen zerbitzua ematean Erabiltzaileen edo hirugarrenen ekipamendu informatikoetan kalterik gertatuz gero.\nB.- Webgunearen eskuragarritasunari buruz.\nWebgunera sartzeko, hirugarrenen zerbitzu eta hornidurak erabili behar izaten dira; besteak beste, telekomunikazio sareen bidezko garraioa. Zerbitzu eta hornidura horien fidagarritasun, kalitate, jarraitutasun eta funtzionamendua ez da Leioa Berri Auto SL-ren ardura. Hori horrela, gerta liteke Webgunearen bidez emandako zerbitzuak bertan behera gelditzea, ezeztatzea edo erabiltzaileek ezin erabiltzeko moduan gelditzea.\nLeioa Berri Auto SL-k ez du inolako erantzukizunik hartuko bere gain, baldin eta telekomunikazio sarean hutsik edo deskonexiorik gertatzen bada eta, horren ondorioz, Webgunean zerbitzua emateko unean edo aurretiaz konexioa bertan behera gelditu, ezeztatu edo eten delako, erabiltzaileari edozein eratako kaltea eragiten bazaio.\n• – Iradokizunak eta eztabaidak\nENPRESAk ez du bere gain inolako ardurarik hartzen Webgunearen edo lotutako webguneen bidez antolatzen diren eztabaida, foro, txat edo komunitate birtualetan sortzen diren komunikazio eta eztabaidengatik. Hartara, ez du inolako erantzukizunik izango Bezeroek, Erabiltzaile partikularrek edo kolektiboek aipaturiko komunikazio edo elkarrizketetan kalterik jasaten badute.\n5. Izaera pertsonaleko datuak babestea\nErabiltzaileak Enpresari datu pertsonalik emanez gero, horrek era automatizatuan nahiz automatizatu gabean erabili ahalko ditu. Batera zein bestera, titularrak berariazko baimena ematen dio Leioa Berri Auto SL-ri emandako datu pertsonalak informatikoki erabiltzeko eta beraren datu basean sartzeko.\nTitularrak eskubidea izango du Leioa Berri Auto SL-ren datu baseetan dauden bere datuak eskuratzeko, horien aurka egiteko, zuzentzeko eta ezeztatzeko.\nEskubide horiek gauzatzeko, edozein bide erabili ahal izango du Leioa Berri Auto SL-rekin komunikatzeko. Era berean, titularrak Leioa Berri Auto SL-ri baimena ematen dio emandako datuak hirugarren enpresei lagatzeko, baldin eta aurretiaz aipatu ditugun beharrizanak betetzeko ezinbestekoa bada enpresa horien esku-hartzea.\nDatu-Babeseko Europako Araudi berriaren bitartez datu pertsonalak babestuta daude, RGPD-a (EBa) 2016/679 Datu-Babeseko datu pertsonalak.\nDatuak biltzeko galdetegietan, izartxoa duten eremuak nahitaez bete beharrekoak dira; hartara, Erabiltzaileak datuok ematen ez baditu, Leioa Berri Auto SL-k zerbitzua ukatzeko aukera izango du.\nGaldetegiko “bidali” botoian klik eginez gero, Erabiltzaileak berariazko baimena ematen du posta elektroniko bidez (edo beste edozein modutan) bidaliko diren jakinarazpen komertzialetarako haren datuak erabiltzeko.\n6. Aplikatu beharreko legeria\nEdonola ere, Lege Ohar hau eta beraren ondorioak bat etorriko dira unean-unean Espainian indarrean dagoen legeriarekin.


Nortzuk gara - Shandong Jufenglong Construction Machinery Co., Ltd.\nShandong Jufenglong Eraikuntza Makineria Co, SL\nBerrikuntzak hitza aldatzen du, kalitateak etorkizuna sortzen du!\nBerrikuntzak hitza aldatzen du, kalitateak etorkizuna sortzen du! Shan Yi makineria LTDa, Laizhou-n (Shandong probintzia) kokatua, 1990eko hamarkadan sortu zen. Konpainiak 4000 metro karratuko azalera du eta 20.000 m²-ko ekoizpen lantegi modernoa du 200000000 yuaneko inbertsioarekin. kargagailuen eta autoelikatzen diren nahastailuen kamioien ekoizpena. 50000 kargagailu eta 8.000 auto-elikagai nahastaile ekoizten ditu. Konpainiak indar sendoa du, produktuen ikerketa eta garapena, produkzioa, salmentak eta zerbitzua integratzen ditu eta ekipo berezien ekoizpen eta fabrikazio lizentziak lortzeko lidergoa hartzen du eu CE ziurtagiriaren bidez, ISO9001 kalitate sistema internazionalaren ziurtagiriaren bidez. Gaur egun, 80 baino gehiago daude industriako goi eta goi mailako langile teknikoak,\n700 langile baino gehiago, eta ikerketa zientifiko talde sendoak konpainiaren ikerketa eta garapen independentea bermatu du, batez ere epe luzeko lankidetza unibertsitateko klabeekin eta unibertsitatearekin. Horrela, kalitate handiko enpresa taldea sortu zen. Aldi berean, konpainiak Laser bidezko ebaketa eta ebakitzeko ekipo automatiko alemaniarrak eta CNC soldadura robot alemaniarreko ekipoak aurkeztu zituen. Tailerrean margotzeko lerroa paisaia lerro ederra da, beraz, kargatzaile txikien lehen marka paperezko eztabaida da, produktuaren errendimendu bikaina, saldu osteko zerbitzu ona, produktuaren prezio arrazoizkoa, salmenta osteko 600 saltokik baino gehiagok irabazi dute enpresarentzako merkatu zabala, eta produktuak herrialde osoko 30 probintzia eta hiri baino gehiagotan saltzen dira, bulegoak mundu osoko 10 herrialde baino gehiagotan garatu ditu eta bere produktuak 20 herrialde eta eskualde baino gehiagora esportatzen dira, hala nola India, lran, Errusia, Libia, Vietnam, Tanzania, Hegoafrika, Etiopia eta Brasil.\n"Marka bat eraikitzeko eta bikaintasuna lortzeko", Shan Yi jendearen bilaketa iraunkorra da, eta konpainia beti atxiki zaio bere sorreratik "， zintzotasunean oinarritutako marka korporatiboa eraikitzea," negozioaren filosofia ", bezeroei eskaintzea behar gehien dituzten produktuekin eta zerbitzurik asebeteenekin "， etengabeko berrikuntza puntualaren, kalitate bikaintasunaren printzipioa eta zerbitzu sistema azkarra eta osatua ezartzeko, emango dugu kalitate handiko produktuak eta zerbitzuak gure bezeroei.\nSHAN YI LENMAN-ek harrera ona egiten die herrialde osoko saltzaileei eta bezeroei fideltasunez bezeroei negoziora negoziora etortzeko.\nBerrikuntzak hitza aldatzen du, kalitateak etorkizuna sortzen du! Shan Yi makineria LTDa, Laizhou-n (Shandong probintzia) kokatua, 1990eko hamarkadan sortu zen. Konpainiak 4000 metro karratuko azalera du eta 20.000 m²-ko ekoizpen lantegi modernoa du, 200000000 yuaneko inbertsioarekin, eta espezializatutako enpresa da. kargagailuen eta autoelikatzen diren nahastailuen kamioien ekoizpena. 50000 kargagailu eta 8.000 auto-elikagai nahastaile ekoizten ditu\nGurpil-zamak alokagai, Gurpil-kargagailu trinkoak, Autokargatzeko Hormigoia, Gurpil-kargagailuak, Gurpil-kargagailuak, Kanpai Gurpilak,


Nafarroa Oinez euskara eta euskal kultura hedatzeko tresna bikaina da, baita eleaniztasuna eta hizkuntza gutxituen errespetua aldarrikatzeko bidea ere, horregatik, Txikiak Handi Nafarroa Oinezeko parte iraunkorra bilakatu da. Hortaz, inguruko errealitate linguistikoak babestu eta sendotzea xede izango dute festa handi hau antolatzeko arduradunek. Aurten, Tafallako Garcés de los Fayos ikastolatik hizkuntza gutxituen alde lanean jarraitu nahi dugu eta Amerikar kontinentera salto eginez bertako hizkuntzekin bat egin. Halaber, manifestua sinatuko duten atxikimendu bila lanean arituko gara hurbilago ditugun hizkuntzekin, galegoa kasu.\nProiektua mamitzeko aintzat hartu direnak\nHartu emanaren ondorioz elkarren arteko ezagutza eta kultura aberastasuna bultzatuko duen proiektua mamitu nahi da, alegia, sinatzaile berriekin ezarriko den harremanak hartu emanekoa eta elkarrenganako aberastasun trukea xede izan beharko du.\nAurten, Amerikako jatorrizko herrien aniztasun linguistikora hurreratu eta berauekin elkarlanean aritu nahi dugu ezagutza loturak ezarriz eta hizkuntza berreskurapenaren alorrean Amerikan abian diren ikerlanak publiko orokorrari helaraziz. Aldi berean, Txikiak Handi manifestua sinatu ez duen estatuko hizkuntza koofizial bakarrarekin, galegoarekin, lanean diharduten talde eta elkarteekin orain bi urte abiatutako harremanei jarraipena eman nahi diegu eta Nafarroa Oinez festara gonbidatu. Azkenik, kultura aniztasunarekiko errespetua eta gutxitutako hizkuntzen garrantziaz txikitatik ohartarazi eta hurbiletik ezagutaraztea nahi dugu proiektuaren sena gela barrura eraman eta izaera didaktikoa eman nahi diogu.\nOrain bi urte abiatutako Txikiak Handi proiektuari jarraipena ematea\nHizkuntza aniztasunaren alde lanean jarraitzea\nTxikiak Handi manifestua izenpetuko duten Erakunde sinatzaile berrien atxikimendua bilatzen jarraitzea: Alde batetik, amerikar kontinentean hizkuntza gutxituen alde lanean diharduten talde, erakunde eta elkarte berrien atxikimenduak bilatuz eta, bestalde, galegoaren inguruan lanean diharduten talde eta elkarteekin abiatutako harremanei jarraipena emanez\nAmerikar kontinentean hizkuntza gutxituen berreskurapenean lanean diharduten talde eta elkarteekin harremanak ezartzea eta beren errealitatea hurbiletik ezagutzea\nNafarroa Oinez festa egunean galegoen presentzia ahalbidetzea\nIkastoletan erabilgarri suertatuko den ikasmateriala prestatzea


‘Errotaherria’, Zumaiako komertzio txikia indartzeko kanpaina abian da - Urola Kostako Hitza : Urola Kostako Hitza\n‘Errotaherria’, Zumaiako komertzio txikia indartzeko kanpaina abian da\nCOVID-19aren ondorioz kalteak izan dituzten merkatariak laguntzea du kanpainak helburu. 20 euroko deskontu txartelak banatuko dira etxebizitzetan.\nJuan Luis Romatet\nBere garaian, aspaldi, beste Zumaia batean, itsas marea bat zegoen Ardantzabide parean, eta mareen indarrarekin egiten zuen lan. Errota hura, antzinako Zumaiako beste leku eta paraje asko bezala, iraganean galdu dira. Ez, ordea, haren izpiritua. Itsas marea haren figura berreskuratu nahi izan du Zumaiako Udalak herriko merkataritza laguntzeko kanpainako ikur bezala. Errotaherria izeneko kanpainarekin “herriari eman dioten bizitza itzuli” nahi die udalak herriko denda eta saltokiei.\nCOVID-19 gaitzak eragindako krisialdiak kalte ekonomiko nabarmenak eragin dizkie herriko merkatariei. Arinaldiarekin batera, saltoki batzuk igo dituzte pertsianak, eta, prebentzio neurriak gordeta, berriro lanera itzuli dira. Egoera berri honi “elkartuta eta elkarlanean” aurre egin behar zaiola azpimarratu dute Errotaherria kanpainaren sustatzaileek. “Herritarren ohituretan eragin, eta urteetan herriko dendek herriari eman dioten bizitza itzuli” nahi zaiola azpimarratu zuen Alex Oliden Tokiko garapeneko zinegotziak gaur eguerdian egin den aurkezpen ekitaldian. Bertan izan dira, baita ere, Iñaki Ostolaza alkatea; Esti Irureta turismo eta merkataritza teknikaria; Itxaso Curiel eta Amaia Aizpurua merkatariak; eta Fernando Mott ostalaria.\n“Herritarren beharrei erantzun eta tokiko ekonomia sustatzea dagokigu erakunde publikooi. Horretan ari gara, arloz arlo egoera aztertu eta neurriak hartzen”, gaineratu du Iñaki Ostolaza alkateak.\nDeskontu bonoen sistema jarriko du martxan udalak kanpainako lehen ekintza bezala. Hogei euroko deskontu txartel bana banatuko dituzte 18 urtetik gorako herritar guztien etxeetan. Bono bakoitza bost euroko lau txartelez osatuko da, eta bale hauek banaka zein batera erabili ahal izango dira, ekainaren hasieratik uztailaren bukaerara harte.\nHerritarrek herrian bertan kontsumitzeko ohituran eragitea da ekintza horren helburua. 150.000 euroko diru partida birderatuko da kanpainako lehen ekintza honetara, eta dinamikak herriko dendetan 450.000 eurorainoko inpaktu positibo zuzena izan dezakeela uste dute sustatzaileek.\nGaitzagatik itxi behar izan duten saltokiek parte hartu dezakete deskontu txartelen kanpaina honetan. Denda irekita eduki, baina diru sarrerak %75 murriztu zaizkienak ere parte hartzera gonbidatuak daude. Parte hartzeko modu telematikoan eman beharko dute izena zumaia.eus webgunean, maiatzaren 21etik 31ra bitartean. Zalantzak izatekotan 943-14-33-96 telefonora deitu eta turismoa@zumaia.eus e-mailera idatzi dezakete parte hartu nahi duten komertzioek. Urtea amaitu aurretik ostalariei bideratutako deskontu txartelak egongo direla ere adierazi dute.\nDeskontu txartelen kanpainan parte hartu ezin dezaketen edo parte hartu nahi ez duten enpresa txiki eta autonomoen kasuan, diru-laguntza zuzenak edukitzeko aukera izango dute, COVID-19ak eragindako kalteak arintzeko. Hamar langile arteko eta urtean 9.000 euro eta milioi bat euro bitartean fakturatzen duten jarduera guztiei zuzendutako laguntzak izango dira, eta gehienez, 2.000 euroko kopurua jasoko dute.\nEmango den laguntzaren kopurua atalka antolatuko da eta irizpide ezberdinen araberakoa izango da: jarduera itxita egoteagatik edo ohiko jardueraren murriztapen nabarmenagatik, edota alokairu zein mailegua ordaintzeagatik eskatu ahal izango da laguntza, besteak beste.\nLaguntza hau bateraezina izango da Covid-19aren hedapenak sortutako alarma-egoeraren ondorioz Lanbidek edo bestelako erakundeek helburu berarekin emandako laguntzekin.\nFernando Alberdi izozkigilea, munduko ehun onenen artean\nNagore Alkorta: "Inor atzean ez uztea izan dugu helburu"\nAzkoitiko Udalak Lurralde Batzordea deitu du ostegunerako, EEH plantak atzera botatzeko


Zapatuan lau t'erdiko Master Kaiola txapelketako finalak jokatuko dituzte Zornotzan - Zornotza - Anboto.org\nZapatuan lau t'erdiko Master Kaiola txapelketako finalak jokatuko dituzte Zornotzan\nJoseba Derteano 2021-09-14 13:14\nMaster Kaiola txapelketako lau protagonista: Zubizarreta eta Irribarria gazteetan, eta, Arrizabalaga eta Garai emakumeetan. (Argazkia: Lagun Onak)\nIker Irribarriaren anaia den Ekhi Irribarria izango da protagonistetako bat.\nUrtero afizionatuetako gazterik onenak batzen ditu Master Kaiola txapelketak eta aurtengo finalistak erabakita daude: Gazte mailan Igotz Bilbaok eta Ekhi Irribarriak neurtuko dituzte indarrak; 22 urtez azpikoan Oier Ariztegik eta Sergio Gutierrezek eta emakumeetan Leire Garaik eta Laia Salsamendik. Finala zapatuan, 16:30etik aurrera jokatuko dituzte, Zornotzako Amorebieta IV pilotalekuan.\nBilbaok behe-behetik hasi zuen txapelketa eta kanporaketa denak gainditu ditu finalera bidean. Xabier Rekalderen kontrako finalerdian aldapa gora jarritako partiduari (1-12) buelta eman zion eta meritu handiko garaipena lortu zuen: 22-21. Ekhi Irribarriak —buruz buruko txapela birritan jantzi duen Ikerren anaia— kadete adina du eta bere adinekoa den Iraitz Zubizarretaren kontra aritu zen finalerdietan. Partidu parekatua jokatu zuten hamaseinako berdinketara arte. Ordutik aurrera, Irribarriak piloteoan agintzea lortu zuen eta zuzenean joan zen 22ra.\nSalsamendi erakustaldi ikaragarriak ematetik zetorren, baina finalerdietan gauzak oso zail jarri zizkion Miren Larrarte gipuzkoarrak. 11-3 atzetik joan zen. Ondoren erreakzionatu egin zuen eta pare-parean heldu ziren azken txanpara: 20-20. Azken tanto biak Salsamendik egin zituen finalerako txartela eskuratuz. Bigarren finalerdian, Garaik ezustekoa eman zuen Olatz Arrizabalaga faboritoari irabazita: 22-17. Irabazleak berea eman zuen eta galtzaileak nahi baino akats gehiago egin zituen.\nAzkenik 22 urtez azpikoan, Gutierrezek ozta-ozta gainditu zuen Fernandez: 22-21. Errioxar biek ikuskizun ederra eskaini zuten eta bata zein bestea heldu zitekeen finalera. Bigarren finalerdian, Ariztegik tantoei jarritako erritmo biziari esker lortu zuen partidua haustea eta Etxaniz menderatzea: 22-13. Prestaketa fisiko ikaragarria izateaz gainera, errekurtso askoko pilotaria dela erakutsi zuen partiduko une askotan.


Elurzaleek Nafarroako iparraldeko paisaietaz gozatzeko aukera ederra daukate.\nNafarroa iraupen eskian aritzeko lurralde garrantzitsua da. Kirol zuriaren modalitate lasaienetarikoa izanik, zaletuari aukera ematen dio baldintza seguruetan aritzeko eta inguruan duen paisaia gozatzeko.\nKomunitateko gain altuenak ekialdeko Pirinioetan daude, ipar-ekialdean, alegia. Bertako eguraldia dela eta, neguko hilabeteetan erraza da elurra aurkitzea. Natur aberastasun handiko bazter hauetan gizakiaren eskuak ez du arrastorik utzi oraino. Negu gorriko elurrak edertasun paregabeaz estaltzen ditu urtero. Bi eremu nagusi daude horretan aritzeko, antzeko ezaugarriak dituztenak:\nLarra-Belaguako eski-zentroa (Roncalia) zirkuituan 32 km inguru daude iraupen-eskian aritzeko prestatuta daudenak. Bi eremu bereizi daude:\nFerial - Zanpori: NA-1370 errepidea, Izabatik 23 kilometrora.\nBatez beste, 1.600 metroko altueran dago, eta, bost zirkuitutan banaturik, 20 kilometrotan eskiatzen ahal da. Pista errazak dira, eta Eskilzarrara heltzeko aukera dago Bortuzko izeneko parajean zehar.\nContienda: NA-1370 errepidea, Izabatik 26 kilometrora.\nBost kilometro dira, hiru zirkuitu errazetan banaturik, Arlas mendiaren magalean. Pistak 1.700 metrotan daudenez, elurrak luze irauten du bertan.\nOspe handiko Iratiko oihanaren gainean dago, batez beste, 1.400 metroko altueran. Eskiatzeko moduko 20 kilometro ditu, eta beste bi pista erraketekin ibiltzeko; zailtasunari dagokionez, maila errazekoak dira pista guztiak, eta leku beretik abiatzen dira denak. Otsagabitik heltzen da estaziora, Larrainera doan NA-211 errepidetik 13.5 kilometro iraganik. Pikatuako antzinako aduanaren ondoan aurkituko dugu errepidea.\nLurralde elurtsuetan erraketak erabili ohi zituzten. Gaur egun, eskiak inoiz jantziko ez lituzketen pertsonentzako elur kirola egiteko eskaintza polita da, paisaia estaltzen duen geruza zuria zeharkatzea ahalbidetzen dielako.\nErraketek sare bat dute erdian. Ibiltzean, horren gainean jartzen da oina. Azalera zabala dutenez, gorputza ez da elurretan murgiltzen. Lur bakoitzaren ezaugarrietara egokitzen diren erraketa mota batzuk daude. Azken modeloek kranpoiak dituztenez, gogorki eusten diote gorputzari malda handietan, baita hormaren gainean ere.\nElur-erraketez ibilbideak egiteko geografia ezin hobea eskaintzen du Nafarroak. Horiek esker neguko paisaia zoragarriak eta bazter ezkutuenak gozatzeko parada izanen duzu. Ekialdeko Pirinioetako gailur malkartsuek eta Aralar eta Urbasako mendi leunagoek bat egiten dute bisitariari ibilbide eder anitz eskaintzeko. Mendizalea bertara abiatu ahalko da edozeinek erabiltzen ahal duen modalitate sinple eta seguru honi esker.\nNafarroako Neguko Kirolen Federazioa\nErronkariko eski eskola: www.roncaleski.com


Askatasunik gabeko pertsonen eskubideak errespetatzearen alde\nEH Bilduk, Unidas Podemosek, ERCk, Junts per Catalunyak, EAJk, CUPek, Mas Paisek, BNGk eta Compromisek manifestu bateratua sinatu dute Espainiako Gobernuari eskatzeko martxan jar ditzala espetxeetako egoerari aurre egiteko neurri zorrotzak eta ezar ditzala alternatiba egokiagoak presoen osasunerako eskubidea bermatzeko asmoz\nCOVID-19aren pandemiaren ondorioz sortutako osasun krisiak berebiziko eragina dauka larrialdiak irauten duen bitartean espetxean dauden pertsonengan. Testuinguru horretan, nazioarteko erakunde entzutetsuek kartzeletako egoerari aurre egiteko neurri zorrotzak hartzearen premiaz ohartarazi dute. Besteak beste, Osasunaren Mundu Erakundeak, Giza Eskubideetarako eta Torturaren Prebentziorako Goi Komisarioak, Europako Kontseiluko Giza Eskubideen komisarioak eta giza eskubideen aldeko Estatuko hainbat erakunde eta elkartek adierazi dute kezka.\nHoriek guztiak bat datoz askatasuna mugatzeko neurriei alternatiba aproposagoak bilatzearekin. Tartean, arreta sanitarioa bermatzea eta egoera zaurgarri eta arriskutsuan dauden presoak aske uztea proposatzen dute: 65 urtetik gorako adineko presoak eta aldez aurretik gaixo daudenak.\nJakin badakigu Espainiako Barne Ministerioak pandemiaren hedapena geldiarazteko eta espetxeetan birusaren zabalkundeak saihesteko neurriak iragarri dituela, eta inork ez du zalantzak jartzen horien beharra. Hala ere, manifestu honen bultzatzaileok uste dugu guztiz lehentasunezkoa dela neurri zorrotzagoak eta irmoagoak hartzea preso guztiak, espetxeak eskaintzen dizkien ohiko baldintzak baino eremu osasuntsuagoetan, zaintza baldintza profilaktikoagoetan eta osasun egoera aproposagoetan egon daitezen.\nHorregatik guztiagatik, idatzi hau izenpetu duten talde politikook honako neurri hauek eskatzen dizkiogu Espainiako Gobernuari:\nOrdenamendu juridikoak ematen dizkion eskumenen barruan eta nazioarteko erakundeen gomendioei jarraiki, har itzala presoak espetxetik ateratzeko beharrezko neurriak, bereziki, koronabirusaren aurrean egoera zaurgarrian dauden pertsonen kasuan: zehazki, 65 urte baino gehiago dituzten presoak eta COVID-19aren aurretik patologia serio, kroniko edo larriagotuak zituztenak askatzeko eskatzen dugu.\nHalaber, delituaren tipologia edo larritasunetik eratorritako inolako salbuespenik egin gabe har ditzala neurriak. Hau da, zigorraren hiru laurdenak bete dituzten presoak askatzeko, berrerortzeko inolako arriskurik adierazten ez duten edota birgizarteratzeko aldeko pronostikoa jaso duten pertsonak askatzeko, beren familien baliabideak eta ingurune soziala kontuan hartuta, konfinamendu egoera gainontzeko herritarren baldintza berberetan egin ahal dezaten, eragozpenik gabe.\nOsasun, Justizia eta Barne Ministerioaren arteko elkarlana bermatuko da espetxeetan babes-neurriak orokortzeko, prebentzio sintomak aztertzeko eta presoei proba azkarrak egiteko. Berehala sare publikoko erietxeetara bideratuko dira espetxean COVID-19aren sintomak dituzten edo positibo eman duten pertsonak.\nOsasun krisiak irauten duen bitartean, informazioa jasotzeko eskubidea bermatuko zaie preso guztiei, pandemiaren hedapenari eta hartutako neurriei buruz informazio eguneratua, jarraitua eta eskuragarria jaso dezaten. Eta, oro har, espetxe barruan pandemiaren hedapenari aurre egiteko eta geldiarazteko hartzen ari diren neurrien berri izan dezaten. Aldi berean, presoen eta senideen arteko komunikazio ez-presentziala hedatuko da, telefono dei doakoak ezarriz eta bideo deiak areagotzeko aukera zabalduz, gaixotasunen edo familia larrialdien egungo baldintzetatik harago.\nAzkenik, Espainiako Gobernuari eskatzen diogu, konfinamendua arintzeko faseari ekin eta deseskalada hasi bezain pronto, espetxean dauden pertsonen egoera ere aintzat har dadila, eta presoek beren senideekin eta abokatuekin aurrez aurreko komunikazioak berreskuratzeko neurriak bizkortu daitezela. Ildo horretan, premiazko pausoak eman beharko lirateke hala eskatzen duten presoak euren etxeetatik hurbil dauden espetxeetara gerturatzeko eta hurbiltze orokortua martxan jartzeko, gaur-gaurkoz eragozpen eta zigor gehigarri bat baita presoen eta familien arteko hartu-emanak normalizatzeko bidean. Presoak beren familietara geografikoki hurbiltzea da asmoa, azken finean, etxetik urrunen dauden presoekin eta seme-alaba adingabeak dituzten gurasoekin hasita. Eta, horretarako, behar-beharrezkoa da beste garraio mota batzuen antzeko segurtasun eta higiene neurriak abian jartzea.\nMadril, 2020ko maiatzaren 11